SL

	[image: image1.wmf]
	EVROPSKA KOMISIJA


Bruselj, 20.12.2010
COM(2010) 774 konč.
Priloga A/Poglavje 05
 
PRILOGA A k

predlogu
UREDBE EVROPSKEGA PARLAMENTA IN SVETA
o Evropskem sistemu nacionalnih in regionalnih računov v Evropski uniji 

PRILOGA A

POGLAVJE 5: FINANČNE TRANSAKCIJE

Opredelitev
5.01
Finančne transakcije (F) so transakcije s finančnimi sredstvi (AF) in obveznostmi med rezidenčnimi institucionalnimi enotami ter med rezidenčnimi in nerezidenčnimi institucionalnimi enotami. 
5.02
Finančna transakcija med institucionalnimi enotami je hkraten nastanek ali likvidacija finančnega sredstva in nasprotne obveznosti, sprememba lastništva finančnega sredstva ali prevzem obveznosti.

SPLOŠNE ZNAČILNOSTI

Finančna sredstva, finančne terjatve in obveznosti

Opredelitev

5.03
Finančna sredstva zajemajo vse finančne terjatve, lastniški kapital in sestavni del denarnega zlata v naložbenem zlatu.

5.04
Finančna sredstva so hranilci vrednosti, ki pomenijo korist ali vrsto koristi, ki jih ima ekonomski lastnik zaradi imetja ali uporabe teh sredstev v določenem časovnem obdobju. Finančna sredstva omogočajo prenos vrednosti iz enega računovodskega obdobja v drugega. Koristi se poravnajo prek plačil, ki so običajno gotovina (AF.21) in prenosljive vloge (AF.22). 

Opredelitev

5.05
Finančna terjatev je pravica upnika, da prejme plačilo ali vrsto plačil od dolžnika. 

Finančne terjatve so finančna sredstva z ustreznimi obveznostmi. Lastniški kapital in delnice ali enote investicijskih skladov (AF.5) se obravnavajo kot finančno sredstvo z ustrezno obveznostjo, čeprav terjatev imetnika do družbe ni določeni znesek.

Opredelitev

5.06
Obveznosti nastanejo, kadar mora dolžnik zagotoviti plačilo ali vrsto plačil upniku.

5.07
Sestavni del denarnega zlata v naložbenem zlatu, ki ga denarne oblasti hranijo kot rezervno sredstvo, se obravnava kot finančno sredstvo, čeprav imetnik nima terjatev do drugih pooblaščenih enot. Za naložbeno zlato ni ustrezne obveznosti.

Pogojna sredstva in pogojne obveznosti

Opredelitev

5.08
Pogojna sredstva in pogojne obveznosti so dogovori, v skladu s katerimi mora ena stran zagotoviti plačilo ali vrsto plačil drugi enoti le, če veljajo nekateri posebni pogoji.

Pogojna sredstva in pogojne obveznosti ne povzročajo brezpogojnih obveznosti, zato to niso finančna sredstva in obveznosti.

5.09
Pogojna sredstva in pogojne obveznosti vključujejo:

a)
enkratna plačilna jamstva s strani tretjih oseb, ker je plačilo potrebno le, če dolžnik ne izpolni obveznosti plačila;

b)
obveze iz posojil, ki zagotavljajo jamstvo, da bodo sredstva dana na voljo, vendar da finančno sredstvo ne obstaja, dokler sredstva niso dejansko plačana vnaprej;

c)
akreditive, ki pomenijo obljube, da bo pogoj za izvedbo plačila predložitev nekaterih dokumentov, določenih v pogodbi;

d)
kreditne linije, ki so obljube, da bodo dana posojila določeni stranki do določenega zneska; 

e)
odkupljene instrumente zajamčenega vpisa vrednostnih papirjev (NIF), ki zagotavljajo jamstvo, da bo lahko potencialni dolžnik prodal kratkoročne dolžniške vrednostne papirje, imenovane menice, in da bo banka, ki izdaja instrument, prevzela morebitne menice, ki niso bile prodane na trgu, ali zagotovila enakovredne predujme, in

f)
pokojninske pravice v okviru pokojninskih shem delodajalcev, katerih prispevki so financirani brez skladov in jih določa vlada, ali pokojninskih skladov socialne varnosti. Take pokojninske pravice so prikazane v dodatni tabeli o pokojninskih shemah v socialnem zavarovanju in ne v osrednjih računih.

5.10
Pogojna sredstva in pogojne obveznosti ne vključujejo:

a)
rezervacij shem zavarovanja ter pokojninskih in standardiziranih jamstvenih shem (AF.6); 

b)
izvedenih finančnih instrumentov (AF.7), kadar imajo dogovori tržno vrednost, ker se z njimi lahko trguje ali se lahko izravnajo na trgu.

5.11
Čeprav pogojna sredstva in pogojne obveznosti niso prikazani v računih, so pomembni za politiko in analizo, pri čemer se morajo informacije o njih zbirati in predložiti kot dodatni podatki. Čeprav za pogojna sredstva in pogojne obveznosti ni nobenih zapadlih plačil, lahko visoka stopnja izjemnih okoliščin kaže na neželeno stopnjo tveganja za tiste enote, ki jih ponujajo.

Okvir 5.1: Obravnavanje jamstev v sistemu

Opredelitev

B5.1.1. Jamstva so dogovori, pri katerih se porok posojilodajalcu zaveže, da bo poravnal škodo, ki bi jo posojilodajalec utrpel, če posojilojemalec ne izpolni obveznosti plačila.

Pogosto se za zagotovitev jamstva plača pristojbina.

B5.1.2. Obstajajo tri različne vrste garancij. Te veljajo le za jamstva, ki se zagotavljajo v primeru finančnih sredstev. Za jamstva v obliki jamstev proizvajalcev ali za druge oblike garancij se ne predlaga posebna obravnava. Tri vrste jamstev so naslednje:

a)
jamstva, zagotovljena z izvedenimi finančnimi instrumenti, kot je zamenjava neplačil. Ti izvedeni instrumenti temeljijo na tveganju neplačila referenčnih finančnih sredstev in niso povezani s posameznimi posojili ali dolžniškimi vrednostnimi papirji;

b)
standardizirana jamstva se izdajajo v velikem številu, običajno za sorazmerno majhne zneske. Primeri so izvozna kreditna jamstva ali jamstva za študentska posojila. Čeprav uveljavitev posameznega standardiziranega jamstva ni verjetna, se lahko na podlagi dejstva, da je na voljo veliko podobnih garancij, zanesljivo oceni število uveljavitev v okviru garancije. Za standardizirana jamstva velja, da ne povzročajo nastanka pogojnih, ampak nastanek finančnih sredstev;

c)
enkratna jamstva, pri katerih povezanega tveganja ni mogoče natančno izračunati zaradi pomanjkanja primerljivih primerov. Odobritev enkratnega jamstva se obravnava kot pogojno sredstvo ali pogojna obveznost in ni prikazana kot finančno sredstvo ali obveznost.

Kategorije finančnih sredstev in obveznosti

5.12
Finančna sredstva se delijo na osem kategorij:

AF.1
denarno zlato in posebne pravice črpanja;

AF.2
gotovina in vloge;

AF.3
dolžniški vrednostni papirji;

AF.4
posojila;

AF.5
lastniški kapital in delnice ali enote investicijskih skladov;

AF.6
sheme zavarovanja ter pokojninske in standardizirane jamstvene sheme;

AF.7
izvedeni finančni instrumenti in delniške opcije za zaposlene;

AF.8
druge terjatve in obveznosti.

5.13
Vsako finančno sredstvo ima nasprotno obveznost, razen sestavnega dela denarnega zlata v naložbenem zlatu, ki ga denarne oblasti hranijo kot rezervno sredstvo ter je uvrščen v kategorijo denarno zlato in posebne pravice črpanja. S to izjemo se obveznosti delijo na osem kategorij, ki ustrezajo kategorijam nasprotnih finančnih sredstev.

5.14
Klasifikacija finančnih transakcij je v skladu s klasifikacijo finančnih sredstev in obveznosti. Finančne transakcije se delijo na osem kategorij:

AF.1
transakcije z denarnim zlatom in posebnimi pravicami črpanja;

AF.2
transakcije z gotovino in vlogami;

AF.3
transakcije z dolžniškimi vrednostnimi papirji;

AF.4
transakcije s posojili;

AF.5
transakcije z lastniškim kapitalom in delnicami ali enotami investicijskih skladov;

AF.6
transakcije s shemami zavarovanja ter pokojninskimi in standardiziranimi jamstvenimi shemami;

AF.7
transakcije z izvedenimi finančnimi instrumenti in delniškimi opcijami za zaposlene;

AF.8
transakcije z drugimi terjatvami in obveznostmi.

5.15
Zaradi simetričnosti finančnih terjatev in obveznosti se izraz „instrument“ uporablja za oba vidika finančnih transakcij, tj. za sredstva in obveznosti. Njegova uporaba ne pomeni razširitve obsega finančnih sredstev in obveznosti z vključitvijo zunajbilančnih postavk, ki so v denarnih in finančnih statističnih podatkih včasih opisane kot finančni instrumenti.

Bilance stanja, finančni račun in račun drugih tokov

5.16
Imetja finančnih sredstev in neporavnane obveznosti v danem trenutku so prikazani v bilanci stanja. Posledice finančnih transakcij so spremembe med začetno in končno bilanco stanja. Vendar so spremembe med začetno in končno bilanco stanja tudi posledica drugih tokov, ki niso vzajemno delovanje med institucionalnimi enotami na podlagi medsebojnega dogovora. Drugi tokovi, povezani s finančnimi sredstvi in obveznostmi, se delijo na revalorizacijo finančnih sredstev in obveznosti ter na spremembe obsega finančnih sredstev in obveznosti, ki niso posledica finančnih transakcij. Revalorizacija je prikazana v računu revalorizacije, spremembe obsega pa v računu drugih sprememb obsega sredstev. 

5.17
Finančni račun je v zaporedju računov zadnji račun, ki prikazuje transakcije. Nima izravnalne postavke, ki bi se prenesla v naslednji račun. Izravnalna postavka finančnega računa, tj. neto pridobitve finančnih sredstev brez neto prevzema obveznosti, je neto posojanje (+) ali neto izposojanje (–) (B.9F).

5.18
Izravnalna postavka finančnega računa je konceptualno enaka izravnalni postavki računa kapitala. V praksi sta običajno različni, ker sta izračunani na podlagi različnih statističnih podatkov. 

Vrednotenje

5.19
Finančne transakcije so prikazane po transakcijskih vrednostih, tj. po vrednostih v domači valuti, po katerih finančna sredstva in/ali obveznosti nastanejo, so likvidirani, izmenjani ali prevzeti med institucionalnimi enotami, in sicer na podlagi tržne presoje.

5.20
Finančne transakcije in njihove finančne ali nefinančne nasprotne transakcije so prikazane po enakih transakcijskih vrednostih. Obstajajo tri možnosti:

a)
finančna transakcija povzroči plačilo v domači valuti: transakcijska vrednost je enaka izmenjanemu znesku;

b)
finančna transakcija je transakcija v tuji valuti, medtem ko nasprotna transakcija ni transakcija v domači valuti: transakcijska vrednost je enaka znesku v domači valuti po tržnem tečaju, veljavnem na dan plačila, in

c)
niti finančna transakcija niti njena nasprotna transakcija nista transakciji v denarju ali z drugim plačilnim sredstvom: transakcijska vrednost je tekoča tržna vrednost finančnega sredstva in/ali obveznosti, ki je predmet transakcije.

5.21
Transakcijska vrednost se nanaša na določeno finančno transakcijo in njeno nasprotno transakcijo. Na splošno mora biti transakcijska vrednost ločena od vrednosti, ki temelji na ponujeni ceni na trgu, pošteni tržni ceni ali kateri koli ceni, ki naj bi izražala splošno raven cen za skupino podobnih finančnih sredstev in/ali obveznosti. Vendar je v primerih, ko je nasprotna transakcija finančne transakcije na primer transfer in torej finančna transakcija ni nujno nastala izključno na podlagi tržne presoje, transakcijska vrednost določena s tekočo tržno vrednostjo finančnega sredstva in/ali obveznosti, ki je predmet transakcije.

5.22
Transakcijska vrednost ne vključuje zaračunanih storitev, pristojbin, provizij in podobnih plačil za storitve, ki so bile opravljene za izvedbo transakcij; ta plačila morajo biti prikazana kot plačila za storitve. Prav tako niso vključeni davki na finančne transakcije, ki se obravnavajo kot davki na storitve v okviru davkov na proizvode. Kadar finančna transakcija vključuje nastanek nove obveznosti, je transakcijska vrednost enaka znesku prevzete obveznosti brez predplačil obresti. Podobno mora biti transakcijska vrednost za upnika in dolžnika ob izbrisu obveznosti enaka znesku zmanjšanja obveznosti. 

Prikazovanje neto in bruto vrednosti

Opredelitev
5.23
Prikazovanje neto vrednosti finančnih transakcij pomeni, da so pridobitve finančnih sredstev prikazane ločeno od odsvojitev finančnih sredstev in da so prevzemi obveznosti prikazani ločeno od odplačil obveznosti. 

Finančne transakcije so lahko predstavljene neto v okviru finančnih sredstev z različnimi značilnostmi in različnimi dolžniki ali upniki, če so v isti kategoriji ali podkategoriji.

Opredelitev
5.24
Prikazovanje bruto vrednosti finančnih transakcij pomeni, da so pridobitve in odsvojitve finančnih sredstev ter prevzemi in odplačila obveznosti prikazani ločeno.

Pri prikazovanju bruto vrednosti finančnih transakcij je naveden enak znesek neto posojanja in neto izposojanja kot pri ločenem prikazu finančnih transakcij.

V primerih podrobnih analiz finančnih trgov je treba finančne transakcije prikazati v bruto vrednosti.
Konsolidacija

Opredelitev
5.25
Konsolidacija v finančnem računu se nanaša na postopek izravnave transakcij s finančnimi sredstvi za posamezno skupino institucionalnih enot glede na nasprotne transakcije z obveznostmi za isto skupino institucionalnih enot.

Konsolidacija se lahko izvede na ravni celotnega gospodarstva, institucionalnih sektorjev in podsektorjev. Finančni račun tujine je konsolidiran že po definiciji, ker so v sistemu prikazane le transakcije med nerezidenčnimi in rezidenčnimi institucionalnimi enotami.

5.26
Za različne vrste analize so primerne različne stopnje konsolidacije. Konsolidacija finančnega računa za celotno gospodarstvo se na primer osredotoča na finančne transakcije med gospodarstvom in nerezidenčnimi institucionalnimi enotami, ker so vse finančne transakcije med rezidenčnimi institucionalnimi enotami neto izkazane s konsolidacijo. Konsolidacija za sektorje omogoča spremljanje celotnih finančnih transakcij med sektorji z neto posojanjem in sektorji z neto izposojanjem. Konsolidacija na ravni podsektorja lahko finančnim družbam zagotovi veliko več podrobnosti o finančnem posredništvu ter na primer omogoči identifikacijo transakcij med denarnimi finančnimi institucijami in drugimi finančnimi družbami ter drugimi rezidenčnimi sektorji in nerezidenčnimi institucionalnimi enotami. Še eno področje, na katerem je lahko konsolidacija na ravni podsektorja koristna, je sektor države, ker so transakcije med različnimi ravnmi države zadržane.

5.27
Vknjižbe v sistem praviloma niso konsolidirane, ker konsolidiran finančni račun zahteva informacije o nasprotni skupini institucionalnih enot. To zahteva podatke o finančnih transakcijah po načelu „od koga za koga“. Pri izračunavanju konsolidiranih obveznosti države je na primer treba imetnike obveznosti države ločevati na državne in druge institucionalne enote.
Neto izkazovanje

Opredelitev
5.28
Neto izkazovanje je konsolidacija na ravni posamezne institucionalne enote, pri čemer se vknjižbe na obeh straneh računa za isto transakcijsko postavko med seboj izravnajo.
Neto izkazovanju se je treba izogibati, razen če manjkajo izvirni podatki.

5.29
Za enako kategorijo ali podkategorijo finančnega sredstva so na voljo različne stopnje neto izkazovanja, ker se od transakcij s finančnimi sredstvi odštejejo transakcije z obveznostmi.
5.30
Če oddelek institucionalne enote kupi obveznice, ki jih je izdal drug oddelek iste institucionalne enote, finančni račun enote ne prikazuje transakcije kot pridobitev terjatve, ki jo ima en oddelek do drugega. Transakcija je prikazana kot odplačilo obveznosti in ne kot pridobitev konsolidiranih sredstev. Takšni finančni instrumenti se obravnavajo kot neto izkazani. Neto izkazovanju se je treba izogibati, če je treba ohraniti finančni instrument na strani sredstev in strani obveznosti zaradi upoštevanja uradnega prikaza.
5.31
Neto izkazovanje je lahko neizogibno za transakcije institucionalne enote z izvedenimi finančnimi instrumenti, za katere ločeni podatki o transakcijah s sredstvi in obveznostmi običajno niso na voljo. Primerno je, da se te transakcije izkažejo, ker se lahko stanje izvedenih finančnih instrumentov spremeni iz stanja sredstev v stanje obveznosti, ker se vrednost instrumenta, na katerem temelji pogodba o izvedenem finančnem instrumentu, spremeni glede na ceno v pogodbi.
Računovodska pravila za finančne transakcije

5.32
Četverno knjiženje je računovodska praksa, pri kateri je vsaka transakcija, ki vključuje dve institucionalni enoti, prikazana po dvakrat s strani vsake enote. Na primer posledica dejavnosti izmenjave blaga za denar bodo vknjižbe v računu proizvodnje in finančnem računu vsake enote. Računovodstvo po načelu četvernega knjiženja zagotavlja simetričnost poročanja udeleženih institucionalnih enot in s tem skladnost računov.

5.33
Finančna transakcija ima vedno nasprotno transakcijo. Ta nasprotna transakcija je lahko druga finančna transakcija ali nefinančna transakcija.

5.34
Če sta transakcija in njena nasprotna transakcija finančni transakciji, ti transakciji spremenita portfelj finančnih sredstev in obveznosti ter lahko spremenita vsoto finančnih sredstev in obveznosti institucionalnih enot, medtem ko ne spremenita neto posojanja/neto izposojanja ali neto vrednosti.

5.35
Nasprotna transakcija finančne transakcije je lahko nefinančna transakcija, kot je transakcija s proizvodi, razdelitvena transakcija ali transakcija z neproizvedenimi nefinančnimi sredstvi. Če nasprotna transakcija finančne transakcije ni finančna transakcija, se neto posojanje/neto izposojanje institucionalnih enot spremeni.

Finančna transakcija s tekočim ali kapitalskim transferjem kot nasprotno transakcijo

5.36
Nasprotna transakcija finančne transakcije je lahko transfer. V tem primeru finančna transakcija vključuje spremembo lastništva finančnega sredstva, prevzem obveznosti kot dolžnik, ki se imenuje prevzem dolga, ali sočasno likvidacijo finančnega sredstva in nasprotne obveznosti, ki se imenuje odpis ali oprostitev dolga. Prevzem dolga in odpis dolga sta kapitalska transferja (D.9) ter sta prikazana v računu kapitala.

5.37
Če lastnik neprave družbe prevzame odgovornost od neprave družbe ali odpiše finančne terjatve do nje, je nasprotna transakcija prevzema dolga ali odpisa dolga transakcija z lastniškim kapitalom (F.51). Izjema je, če je dejavnost namenjena kritju nastalih izgub ali izjemno velike izgube ali je izvedena v okviru stalnih izgub, pri čemer je v teh primerih razvrščena kot nefinančna transakcija s kapitalskim ali tekočim transferjem.

5.38
Če država odpiše ali prevzame dolg javne družbe, ki kot institucionalna enota ni več v sistemu, v računu kapitala ali finančnem računu ni prikazana nobena transakcija. V tem primeru je tok prikazan v računu drugih sprememb obsega sredstev.

5.39
Če država odpiše ali prevzame dolg javne družbe kot del postopka privatizacije, ki naj bi se dosegla kratkoročno, je nasprotna transakcija z lastniškim kapitalom (F.51) do skupnih prihodkov od privatizacije. To pomeni, da država z odpisom ali prevzemom dolga javne družbe začasno povečuje svoj lastniški kapital v družbi. Privatizacija pomeni opustitev nadzora nad takšno javno družbo z odsvojitvijo lastniškega kapitala. Takšen odpis dolga ali prevzem dolga povzroči povečanje lastnih sredstev javne družbe, tudi če ni izdan lastniški kapital.

5.40
Celotni ali delni odpisi slabih dolgov s strani upnikov ter enostranski odpis obveznosti s strani dolžnika, ki se imenuje zavrnitev dolga, niso transakcije, ker ne vključujejo vzajemnega delovanja med institucionalnimi enotami na podlagi medsebojnega dogovora. Celotni ali delni odpisi slabih dolgov s strani upnikov so prikazani v računu drugih sprememb obsega sredstev. 

Finančna transakcija z dohodki od lastnine kot nasprotno transakcijo

5.41
Nasprotna transakcija finančne transakcije je lahko dohodek od lastnine.

5.42
Obresti (D.41) prejmejo upniki in plačajo dolžniki na podlagi nekaterih vrst finančnih terjatev, razvrščenih v kategorije denarno zlato in posebne pravice črpanja, gotovina in vloge (AF.2), dolžniški vrednostni papirji (AF.3), posojila (AF.4) ter druge terjatve in obveznosti (AF.8).

5.43
Obresti so zajete tako, da se upniku v času stalno obračunavajo na znesek neodplačane glavnice. Nasprotna transakcija vknjižbe med obresti (D.41) je finančna transakcija, ki ustvari finančno terjatev upnika do dolžnika. Zbiranje obresti v finančnem računu je prikazano s finančnim instrumentom, na katerega se nanaša. Učinek te finančne transakcije je reinvestiranje obresti. Dejansko plačilo obresti ni prikazano kot obresti (D.41), ampak kot transakcija z gotovino in vlogami (F.2), ki je krita z enakovrednim odplačilom ustreznega sredstva in zmanjšuje neto finančno terjatev upnika do dolžnika.

5.44
Če obračunane obresti niso plačane ob dospelosti, nastanejo neplačane obresti. Ker so obračunane obresti že prikazane, neplačane obresti ne spremenijo vsote finančnih sredstev ali obveznosti.

5.45
Dohodek družb zajema dividende (D.421), odtegnjeni dohodek iz nepravih družb (D.422), reinvestirane dohodke od neposrednih tujih naložb (D.43) in zadržane dohodke domačih podjetij. Učinek nasprotne finančne transakcije v primeru reinvestiranih dohodkov je, da se dohodek od lastnine reinvestira v podjetje z neposredno naložbo.

5.46
Dividende so prikazane kot investicijski dohodek v času, ko se v ceno delnic začne vključevati pravica do izplačila dividend. To velja tudi za odtegnjeni dohodek iz nepravih družb. Posebno visoke dividende ali odtegnjeni dohodki, ki odstopajo od običajnega zneska dohodka, ki je v zadnjem času na voljo za razdelitev lastnikom družbe, so prikazani drugače. Takšen presežek pri razdelitvi mora biti prikazan kot odtegnitev lastniškega kapitala v finančnem računu in ne kot investicijski dohodek.

5.47
Dohodek od lastnine, zmanjšan za del stroškov upravljanja, ki ga prejmejo investicijski skladi in je, tudi če ni razdeljen, pripisan delničarjem, je prikazan v dohodku od lastnine z nasprotno vknjižbo v finančnem računu med delnicami ali enotami investicijskih skladov. Na podlagi tega se dohodek, ki je pripisan delničarjem, vendar ni razdeljen, obravnava kot reinvestiran v sklad.

5.48
Investicijski dohodek je pripisan zavarovancem (D.44), imetnikom pokojninskih pravic in imetnikom delnic investicijskih skladov. Ne glede na znesek, ki ga zavarovalna družba, pokojninski sklad ali investicijski sklad dejansko razdeli, je celotni znesek investicijskega dohodka, ki ga je prejela zavarovalna družba ali sklad, prikazan kot razdeljen zavarovancem ali imetnikom delnic. Znesek, ki ni dejansko razdeljen, je v finančnem računu prikazan kot reinvesticija.

Čas zajemanja

5.49
Finančne transakcije in njihove nasprotne transakcije so zajete istočasno.

5.50
Če je nasprotna transakcija finančne transakcije nefinančna transakcija, se obe zajameta v obdobju izvedbe nefinančne transakcije. Na primer, če prodaja blaga ali storitev povzroči nastanek komercialnega kredita, se ta finančna transakcija zajame, ko so narejene vknjižbe v ustreznem nefinančnem računu, ko se prenese lastništvo nad blagom ali ko se zagotovi storitev.

5.51
Če je nasprotna transakcija finančne transakcije finančna transakcija, obstajajo tri možnosti:

a)
obe finančni transakciji sta transakciji v denarju ali z drugim plačilnim sredstvom: zajeti sta, ko je izvedeno prvo plačilo;

b)
le ena od dveh finančnih transakcij je transakcija v denarju ali z drugim plačilnim sredstvom: zajeti sta, ko je izvedeno plačilo, in

c)
nobena od dveh finančnih transakcij ni transakcija v denarju ali z drugim plačilnim sredstvom: zajeti sta, ko je izvedena prva finančna transakcija.

Finančni račun po načelu „od koga za koga“

5.52
Finančni račun po načelu „od koga za koga“ ali finančni račun po dolžniku/upniku je razširitev nekonsolidiranega finančnega računa. Je tridimenzionalna predstavitev finančnih transakcij, v kateri sta prikazana oba udeleženca v transakciji in vrsta finančnega instrumenta, ki je predmet transakcije. 

Ta predstavitev zagotavlja informacije o dolžniških/upniških razmerjih in je v skladu s finančno bilanco stanja po načelu „od koga za koga“. Informacije o institucionalnih enotah, katerim so bila prodana finančna sredstva ali od katerih so bila finančna sredstva kupljena, niso zagotovljene. To velja tudi za ustrezne transakcije z obveznostmi. Finančni račun po načelu „od koga za koga“ se imenuje tudi matrika finančnih tokov.

5.53
Na podlagi računovodstva po načelu četvernega knjiženja ima finančni račun po načelu „od koga za koga“ tri razsežnosti: kategorijo finančnih instrumentov, sektor dolžnika in sektor upnika. Za finančni račun po načelu „od koga za koga“ so potrebne tridimenzionalne tabele, ki zajemajo razčlenitve po finančnem instrumentu, dolžniku in upniku. Takšne tabele prikazujejo finančne transakcije, ki so navzkrižno razvrščene po sektorju dolžnika in sektorju upnika, kot je prikazano v preglednici 5.1.

5.54
Tabela za kategorijo finančnih instrumentov, ki zajema dolžniške vrednostne papirje, prikazuje, da zaradi transakcij v referenčnem obdobju dolžniški vrednostni papirji brez odtujitev, ki so jih pridobila gospodinjstva in nepridobitne institucije, ki opravljajo storitve za gospodinjstva (275), pomenijo terjatve do nefinančnih družb (65), finančnih družb (43), države (124) in tujine (43). Tabela prikazuje, da so zaradi transakcij v referenčnem obdobju nefinančne družbe brez odplačil prevzele obveznosti v obliki 147 dolžniških vrednostnih papirjev: njihove obveznosti v tej obliki so se do nefinančnih družb povečale za 30 dolžniških vrednostnih papirjev, do finančnih družb za 23, do države za 5, do gospodinjstev in nepridobitnih institucij, ki opravljajo storitve za gospodinjstva, za 65 ter do tujine za 24. Gospodinjstva in nepridobitne institucije, ki opravljajo storitve za gospodinjstva, niso izdali nobenih dolžniških vrednostnih papirjev. Zaradi konsolidirane predstavitve tujine transakcije med nerezidenčnimi institucionalnimi enotami niso prikazane. Podobne tabele se lahko pripravijo za vse kategorije finančnih instrumentov.

Tabela 5.1: Finančni račun po načelu „od koga za koga“ za dolžniške vrednostne papirje
	Sektor dolžnika


Sektor upnika
	Neto prevzem dolžniških vrednostnih papirjev s strani

	
	nefinančnih družb
	finančnih družb države
	država
	gospodinjstev in nepridobitnih institucij, ki opravljajo storitve za gospodinjstva
	nacionalnega gospodarstva
	tujine
	skupaj

	Neto pridobitve dolžniških vrednostnih papirjev s strani
	nefinančnih družb
	30
	11
	67
	
	108
	34
	142

	
	finančnih družb države
	23
	22
	25
	
	70
	12
	82

	
	Država
	5
	2
	6
	
	13
	19
	32

	
	gospodinjstev in nepridobitnih institucij, ki opravljajo storitve za gospodinjstva
	65
	43
	124
	
	232
	43
	275

	
	nacionalnega gospodarstva
	123
	78
	222
	
	423
	108
	531

	
	tujine
	24
	28
	54
	
	106
	
	106

	
	skupaj
	147
	106
	276
	
	529
	108
	637


5.55
S finančnim računom po načelu „od koga za koga“ je mogoče analizirati, kdo financira koga, v kolikšnem znesku in s katerim finančnim sredstvom. Zagotavlja odgovore na vprašanja, kot so:

a)
Kateri so nasprotni sektorji neto pridobljenih finančnih sredstev ali neto prevzetih obveznosti s strani institucionalnega sektorja? 

b)
Katere so družbe, s katerimi sodeluje sektor države?

c)
Katere zneske dolžniških vrednostnih papirjev, ki so jih izdale (brez odplačil) država, finančne ali nefinančne družbe in tujina, pridobivajo (brez odtujitev) rezidenčni sektorji in tujina?

PODROBNA KLASIFIKACIJA FINANČNIH TRANSAKCIJ PO KATEGORIJAH

Spodaj so opredeljeni in opisani finančni instrumenti. Kadar je transakcija prikazana, se uporabi šifra F. Kadar je prikazano osnovno stanje sredstva ali obveznosti, se uporabi šifra AF.

Denarno zlato in posebne pravice črpanja (F.1)

5.56
Kategorija denarno zlato in posebne pravice črpanja (PPČ) (F.1) zajema dve podkategoriji:

a)
denarno zlato (F.11) in

b)
posebne pravice črpanja (PPČ) (F.12).

Denarno zlato (F.11)

Opredelitev

5.57
Denarno zlato je zlato, do katerega so denarne oblasti upravičene in ki se hrani kot rezervna sredstva. 

Vključuje naložbeno zlato in nedodeljene račune za zlato pri nerezidentih, ki zagotavljajo pravni naslov za terjatev dobave zlata.

5.58
Denarne oblasti zajemajo centralno banko in institucije centralne države, ki izvajajo dejavnosti, običajno značilne za centralno banko. Te dejavnosti vključujejo izdajanje denarja, vzdrževanje in upravljanje rezervnih sredstev ter upravljanje skladov za stabilizacijo tečajev.

5.59
Dejanski nadzor, ki ga izvajajo denarne oblasti, pomeni:

a)
da lahko subjekti rezidenti opravljajo transakcije s temi terjatvami z nerezidenti le v skladu s pogoji, ki jih določijo denarne oblasti, ali z njihovo izrecno odobritvijo; in

b)
da lahko denarne oblasti zahtevajo dostop do teh terjatev do nerezidentov, da bi izpolnile potrebe financiranja plačilne bilance ali za druge s tem povezane namene, in

c)
da obstaja predhodna zakonodaja ali drug zavezujoč dogovor, ki potrjuje agencijsko vlogo rezidenta.

5.60
Celotno denarno zlato je vključeno v rezervna sredstva ali ga hranijo mednarodne finančne organizacije. Sestavna dela denarnega zlata sta:

a)
naložbeno zlato (vključno z denarnim zlatom na dodeljenih računih za zlato) in

b)
nedodeljeni računi za zlato pri nerezidentih.

5.61
Naložbeno zlato, vključeno v denarno zlato, je edino finančno sredstvo, za katerega ni nobene nasprotne obveznosti. Zlato je v obliki kovancev, ingotov ali palic s čistostjo najmanj 995/1000 delcev. Naložbeno zlato, ki se ne hrani kot rezervno sredstvo, je nefinančno sredstvo in je vključeno v nedenarno zlato.

5.62
Dodeljeni računi za zlato zagotavljajo lastništvo nad posamezno količino zlata. Lastništvo nad zlatom ostane pri subjektu, ki ga shrani v bančni depo. Ti računi običajno zagotavljajo instrumente za nakup, shranjevanje ali prodajo. Če se dodeljeni računi za zlato hranijo kot rezervna sredstva, so razvrščeni kot denarno zlato, torej kot finančno sredstvo. Če se dodeljeni računi za zlato ne hranijo kot rezervna sredstva, pomenijo lastništvo nad blagom, tj. nedenarnim zlatom.

5.63
V nasprotju z dodeljenimi računi za zlato nedodeljeni računi za zlato pomenijo terjatev do upravljavca računa, da zagotovi zlato. Če se nedodeljeni računi za zlato hranijo kot rezervna sredstva, so razvrščeni kot denarno zlato, torej kot finančno sredstvo. Nedodeljeni računi za zlato, ki se ne hranijo kot rezervna sredstva, so razvrščeni kot vloge.

5.64
Transakcije z denarnim zlatom zajemajo predvsem nakupe in prodaje denarnega zlata med denarnimi oblastmi ali med nekaterimi mednarodnimi finančnimi organizacijami. Transakcije z denarnim zlatom ne smejo vključevati institucionalnih enot, razen navedenih. Nakupi denarnega zlata so v finančnih računih denarnih oblasti prikazani kot povečanje finančnih sredstev, prodaje pa kot zmanjšanje finančnih sredstev. Nasprotne vknjižbe so ustrezno prikazane kot zmanjšanje finančnih sredstev oziroma povečanje finančnih sredstev tujine.

5.65
Če denarne oblasti dodajo nedenarno zlato svojim imetjem denarnega zlata (na primer z nakupom zlata na trgu) ali če denarno zlato uporabijo za nedenarne namene (na primer z njegovo prodajo na trgu), se to obravnava kot monetizacija ali demonetizacija zlata. Monetizacija ali demonetizacija zlata ne povzroči vknjižb v finančni račun, ampak vknjižbe v račun drugih sprememb obsega sredstev kot spremembo klasifikacije sredstev in obveznosti, tj. prerazvrstitev zlata kot vrednostnega predmeta (AN.13) v denarno zlato. (AF.11) (Odstavki 6.22–6.24). Demonetizacija zlata je prerazvrstitev denarnega zlata v vrednostni predmet.

5.66
Vloge, posojila in vrednostni papirji, izraženi v zlatu, se obravnavajo kot finančna sredstva, razen denarnega zlata, ter so razvrščeni enako kot podobna finančna sredstva v tujih valutah v ustrezni kategoriji. Zamenjave zlata so oblike dogovorov o ponovnem odkupu vrednostnih papirjev (repoji), ki vključujejo denarno ali nedenarno zlato. Pomenijo zamenjavo zlata za vlogo, pri čemer se sklene dogovor o povratni transakciji, ki se bo izvedla na dogovorjen datum v prihodnosti po dogovorjeni vrednosti v zlatu. V skladu s splošno prakso prikazovanja povratnih transakcij jemalec zlata ne prikaže zlata v bilanci stanja, medtem ko ponudnik zlata ne izključi zlata iz bilance stanja. Zamenjave zlata so prikazane kot zavarovana posojila obeh strani, pri čemer so zavarovane z zlatom. Zamenjave denarnega zlata se izvajajo med denarnimi oblastmi ali med denarnimi oblastmi in drugimi stranmi, medtem ko so zamenjave nedenarnega zlata podobne transakcije, vendar ne vključujejo denarnih oblasti.

5.67
Posojila v zlatu pomenijo zagotovitev zlata za določeno časovno obdobje. Tako kot pri drugih povratnih transakcijah se pravno lastništvo nad zlatom prenese, vendar tveganja in koristi sprememb vrednosti zlata ostajajo pri posojilodajalcu. Jemalci posojil v zlatu pogosto uporabljajo te transakcije, da bi pokrili prodajo tretjim osebam v času pomanjkanja zlata. Za uporabo zlata se prvotnemu lastniku plača pristojbina, ki je odvisna od vrednosti osnovnega sredstva in trajanja povratne transakcije.

5.68
Denarno zlato je finančno sredstvo, pri čemer so v skladu s tem pristojbine za posojila v zlatu plačila za dajanje finančnega sredstva na voljo drugi institucionalni enoti. Pristojbine, povezane s posojili v denarnem zlatu, se obravnavajo kot obresti. To se uporablja tudi kot poenostavljen dogovor za pristojbine, ki se plačajo za posojila v nedenarnem zlatu.

Posebne pravice črpanja (PPČ) (F.12)

Opredelitev

5.69
PPČ so mednarodna rezervna sredstva, ki jih je oblikoval Mednarodni denarni sklad (MDS) in so dodeljena njegovim članicam za povečanje obstoječih rezervnih sredstev.

5.70
Sistem posebnih pravic črpanja pri MDS upravlja rezervna sredstva tako, da dodeljuje PPČ državam članicam MDS in nekaterim mednarodnim agencijam, ki se splošno imenujejo udeleženke.

5.71
Vzpostavitev PPČ prek dodelitve in njihovo prenehanje prek odpisov sta transakciji. Dodelitve PPČ se prikažejo bruto kot pridobitev sredstva v finančnih računih denarnih oblasti posamezne udeleženke in kot prevzem obveznosti tujine.

5.72
PPČ so izključno v lasti uradnih imetnikov, in sicer centralnih bank in nekaterih mednarodnih agencij, ter so prenosljive med udeleženkami in drugimi uradnimi imetniki. Imetja PPČ za vsakega imetnika pomenijo zagotovljeno in brezpogojno pravico, da od drugih članic MDS pridobi druga rezervna sredstva, predvsem devize.

5.73
PPČ so sredstva z ustreznimi obveznostmi, vendar sredstva pomenijo skupne terjatve do udeleženk in ne do MDS. Udeleženka lahko proda nekatera ali vsa imetja PPČ drugi udeleženki in v zameno prejme druga rezervna sredstva, predvsem devize.

Gotovina in vloge (F.2)

Opredelitev
5.74
Gotovina in vloge so gotovina v obtoku in vloge v domačih in tujih valutah.

5.75
Finančne transakcije se delijo na tri podkategorije:

a)
gotovino (F.21);

b)
prenosljive vloge (F.22) in

c)
druge vloge (F.29).

Gotovina (F.21)

Opredelitev

5.76
Gotovina so bankovci in kovanci, ki jih izdajajo ali odobrijo denarne oblasti.

5.77
Gotovina vključuje:

a)
bankovce in kovance, ki so jih rezidenčne denarne oblasti dale v obtok kot nacionalno valuto in so v lasti rezidentov in nerezidentov ter

b)
bankovce in kovance, ki so jih nerezidenčne denarne oblasti dale v obtok kot tuje valute in so v lasti rezidentov.

5.78
Gotovina ne vključuje: 

a)
bankovcev in kovancev, ki niso v obtoku, npr. zaloge lastnih bankovcev centralne banke ali varnostne zaloge bankovcev, in

b)
spominskih kovancev, ki se običajno ne uporabljajo za plačevanje. Ti kovanci so razvrščeni kot vrednostni predmeti.

Okvir 5.2: Gotovina, ki jo izdaja Evrosistem

B.5.2.1 Evrski bankovci in kovanci, ki jih izdaja Evrosistem, so domača valuta držav članic EU v evrskem območju. Čeprav se imetja evrske valute s strani rezidentov posamezne države članice udeleženke obravnavajo kot domača valuta, ta imetja pomenijo obveznosti rezidenčne nacionalne centralne banke le v obsegu njenega namišljenega deleža v celotni izdaji, ki temelji na njenem deležu kapitala ECB. Z nacionalnega vidika to pomeni, da lahko v evrskem območju del rezidentovega imetja domače valute pomeni finančno terjatev do nerezidentov.

B5.2.2. Gotovina, ki jo izdaja Evrosistem, zajema bankovce in kovance. Bankovce izdaja Evrosistem, medtem ko kovance izdajajo centralne države v evrskem območju, čeprav se po dogovoru obravnavajo kot obveznosti nacionalnih centralnih bank, ki kot nasprotno postavko knjižijo namišljeno terjatev do države. Evrski bankovci in kovanci so lahko v lasti rezidentov ali nerezidentov evrskega območja.

Vloge (F.22 in F.29)

Opredelitev

5.79
Vloge so standardizirane netržne pogodbe s širšo javnostjo, ki jih ponujajo institucije, ki sprejemajo vloge, in v nekaterih primerih centralna država kot dolžniki ter omogočajo polaganje in poznejšo odtegnitev glavnice s strani upnika. Vloge običajno vključujejo vračilo celotne glavnice vlagatelju s strani dolžnika. 

Prenosljive vloge (F.22)

Opredelitev

5.80
Prenosljive vloge so vloge, ki jih je mogoče na zahtevo zamenjati za gotovino po nominalni vrednosti in ki se lahko neposredno uporabijo za izvajanje plačil s čekom, menicami, žiro nalogom, neposredno bremenitvijo/kreditiranjem ali z drugim instrumentom za neposredno plačevanje, in sicer brez dodatnih stroškov ali omejitev.

5.81
Prenosljive vloge pomenijo predvsem obveznosti rezidenčnih institucij, ki sprejemajo vloge, ter v nekaterih primerih obveznosti centralne države in nerezidenčnih institucionalnih enot. Prenosljive vloge vključujejo:

a)
medbančne postavke med denarnimi finančnimi institucijami;

b)
vloge, ki jih institucije, ki sprejemajo vloge, hranijo v centralni banki in ki presegajo znesek rezerv, ki jih morajo hraniti, ter jih lahko uporabljajo brez predhodne najave ali omejitev;

c)
vloge, ki jih druge denarne finančne institucije prevzamejo od centralne banke v obliki nedodeljenih računov za zlato, ki ni denarno zlato, ter ustrezne vloge v obliki računov za plemenite kovine;

d)
vloge v tujih valutah v okviru poslov zamenjave; in

e)
rezervne postavke pri MDS, ki tvorijo „rezervno tranšo“, tj. zneske PPČ ali zneske v tujih valutah, ki jih lahko država članica črpa iz MDS v zelo kratkem času, ter druge terjatve do MDS, ki so takoj na voljo državi članici, vključno s posojanjem MDS s strani države poročevalke v okviru Splošnega sporazuma o izposojanju in Novega sporazuma o izposojanju.

5.82
Pri računih za prenosljive vloge so možne prekoračitve pozitivnega stanja. Če se račun prekorači, je odtegnitev do vrednosti nič odtegnitev vloge, medtem ko je znesek prekoračitve odobritev posojila.

5.83
Prenosljive vloge imajo lahko vsi rezidenčni sektorji in tujina.

5.84
Prenosljive vloge se lahko glede na valuto delijo na prenosljive vloge, izražene v domači valuti, in prenosljive vloge, izražene v tujih valutah.

Druge vloge (F.29)

Opredelitev
5.85
Druge vloge so vloge, ki niso prenosljive. Drugih vlog ni mogoče uporabiti za izvajanje plačil, razen pri dospelosti ali po dogovorjenem obdobju najave, in jih ni mogoče zamenjati za gotovino ali prenosljive vloge brez večjih omejitev ali dodatnih stroškov.

5.86
Druge vloge vključujejo:

a)
vezane vloge, tj. vloge, ki niso neposredno razpoložljive, ampak so razpoložljive z dogovorjeno dospelostjo. Njihova razpoložljivost je pogojena z določenim rokom ali pa so unovčljive z najavo odtegnitve. Vključujejo tudi vloge pri centralni banki, ki jih institucije, ki sprejemajo vloge, hranijo kot obvezne rezerve, če jih deponenti ne morejo uporabiti brez predhodne najave ali omejitev;

b)
hranilne vloge, hranilne knjižice, netržna potrdila o hranilnih vlogah ali netržna potrdila o vlogah;

c)
vloge v okviru varčevalnih shem ali pogodb. Te vloge pogosto obvezujejo deponenta, da redno izvaja plačila v določenem obdobju, pri čemer vplačane glavnice in obračunanih obresti nima na voljo do preteka določenega roka. Te vloge so v nekaterih primerih povezane z možnostjo najetja posojila ob koncu varčevalne dobe, ki je sorazmerno zbranim prihrankom in namenjeno nakupu ali gradnji stanovanjskega objekta;

d)
dokaze o vlogah, imenovane tudi deleži, ki jih izdajajo hranilna in posojilna združenja, stanovanjske zadruge, kreditne zadruge in podobne ustanove ter so unovčljive na zahtevo ali v sorazmerno kratkem času, vendar niso prenosljive;

e)
vračljiva dodatna plačila, povezana z izvedenimi finančnimi instrumenti, ki so obveznosti denarnih finančnih institucij;

f)
kratkoročne dogovore o ponovnem odkupu (repoje), ki so obveznosti denarnih finančnih institucij, in

g)
obveznosti do MDS, ki so sestavni del mednarodnih rezerv in niso v obliki posojil; te vključujejo uporabo kreditov v okviru računa splošnih virov MDS; ta postavka izraža znesek valute države članice pri MDS, ki jo je članica dolžna ponovno odkupiti.

5.87
Druge vloge ne vključujejo tržnih potrdil o vlogah in tržnih potrdil o hranilnih vlogah. Ta so razvrščena med dolžniške vrednostne papirje (AF.3).

5.88
Druge vloge se lahko glede na valuto delijo na druge vloge, izražene v domači valuti, in druge vloge, izražene v tujih valutah.

Dolžniški vrednostni papirji (F.3)

Opredelitev

5.89
Dolžniški vrednostni papirji so tržni finančni instrumenti, ki se uporabljajo kot dokaz o dolgu.

Glavne značilnosti dolžniških vrednostnih papirjev

5.90
Dolžniški vrednostni papirji vključujejo naslednje elemente: 

a)
datum izdaje dolžniškega vrednostnega papirja; 

b)
ceno ob izdaji, ki jo vlagatelji plačajo za dolžniške vrednostne papirje ob prvi izdaji;

c)
datum odkupa ali datum dospelosti končnega pogodbeno določenega odplačila glavnice;

d)
odkupno ceno ali nominalno vrednost, tj. znesek, ki ga izdajatelj ob dospelosti plača imetniku;

e)
izvirno dospelost, tj. obdobje od datuma izdaje do končnega pogodbeno določenega plačila;

f)
preostalo dospelost, tj. obdobje od referenčnega datuma do končnega pogodbeno določenega plačila;

g)
kupon, ki ga izdajatelj plača imetnikom dolžniških vrednostnih papirjev; kupon je lahko stalen v času veljavnosti dolžniškega vrednostnega papirja ali se spreminja glede na inflacijo, obrestne mere ali cene sredstev. Menice in brezkuponski dolžniški vrednostni papirji ne omogočajo nobenih kuponskih obresti;

h)
datume plačila kuponov imetnikom vrednostnih papirjev s strani izdajatelja; 

i)
cena ob izdaji, odkupna cena in kuponi so lahko izraženi (ali dogovorjeni) v domači valuti ali tujih valutah; in

j)
bonitetno oceno dolžniških vrednostnih papirjev, ki ocenjuje kreditno sposobnost posamezne izdaje dolžniških vrednostnih papirjev. Bonitetne ocene določajo priznane agencije.

Kar zadeva kategorijo c) zgoraj, se lahko datum dospelosti ujema s pretvorbo dolžniškega vrednostnega papirja v delnico. V zvezi s tem možnost pretvorbe pomeni, da lahko imetnik zamenja dolžniški vrednostni papir za vlagateljev navadni lastniški kapital. Možnost zamenjave pomeni, da lahko imetnik zamenja dolžniški vrednostni papir za delnice družbe, ki ni vlagatelj. Vrednostni papirji brez dospetja, ki nimajo določenega datuma dospelosti, so razvrščeni kot dolžniški vrednostni papirji.

5.91
Dolžniški vrednostni papirji vključujejo finančna sredstva in obveznosti, ki jih je mogoče opisati glede na različne klasifikacije, tj. po dospelosti, sektorjih in podsektorjih imetnikov in izdajateljev, valuti ter vrsti obrestne mere. 

Klasifikacija po izvirni dospelosti in valuti

5.92
Transakcije v dolžniških vrednostnih papirjih se glede na izvirno dospelost delijo na dve podkategoriji: 

a)
kratkoročne dolžniške vrednostne papirje (F.31) in 

b)
dolgoročne dolžniške vrednostne papirje (F.32). 

5.93
Dolžniški vrednostni papirji so lahko izraženi v domači valuti ali tujih valutah. Dolžniški vrednostni papirji, izraženi v različnih tujih valutah, se lahko po potrebi dodatno razčlenijo. Razčlemba je odvisna od relativne pomembnosti posameznih tujih valut za gospodarstvo. 

5.94
Dolžniški vrednostni papirji, katerih glavnica in kupon sta povezana s tujo valuto, so razvrščeni kot izraženi v tej tuji valuti. 

Klasifikacija glede na vrsto obrestne mere

5.95
Dolžniški vrednostni papirji so lahko razvrščeni glede na vrsto obrestne mere. Razlikujemo tri skupine dolžniških vrednostnih papirjev: 

a)
dolžniške vrednostne papirje s stalno obrestno mero; 

b)
dolžniške vrednostne papirje s spremenljivo obrestno mero in

c)
dolžniške vrednostne papirje z mešano obrestno mero. 

Dolžniški vrednostni papirji s stalno obrestno mero

5.56
Dolžniški vrednostni papirji s stalno obrestno mero zajemajo: 

a)
navadne dolžniške vrednostne papirje, ki so izdani in odkupljeni po nominalni vrednosti;

b)
dolžniške vrednostne papirje, ki so izdani z diskontom ali premijo na njihovo nominalno vrednost. Primeri so zakladne menice, komercialni zapisi, zadolžnice, odobritve menice, indosamenti menice in potrdila o vlogah;

c)
močno diskontirane obveznice, ki vključujejo nizka plačila obresti in se izdajajo po znatnem diskontu na nominalno vrednost;

d)
brezkuponske obveznice, ki so dolžniški vrednostni papirji z enkratnim plačilom, ki ne vključujejo kuponskih plačil. Obveznica se prodaja z diskontom na nominalno vrednost, medtem ko se glavnica odplača ob dospelosti, v nekaterih primerih pa se odkupi v tranšah. Brezkuponske obveznice je mogoče dobiti iz dolžniških vrednostnih papirjev s stalno obrestno mero z ločitvijo kuponov od končnega plačila glavnice vrednostnega papirja in samostojnim trgovanjem z njimi;

e)
ločeno trgovanje s kuponi in glavnico (STRIPS), pri čemer gre za dolžniške vrednostne papirje z ločenimi obrestmi in plačili glavnice, ki se lahko prodajajo ločeno;

f)
dolžniške vrednostne papirje brez dospetja, dolžniške vrednostne papirje z možnostjo predčasnega odkupa, devizne dolžniške vrednostne papirje, ki upniku omogočajo predčasno unovčitev, ter dolžniške vrednostne papirje z amortizacijsko klavzulo;

g)
spremenljive obveznice, ki se lahko na željo imetnika pretvorijo v lastniški kapital izdajatelja, pri čemer so v takšnem primeru razvrščene kot delnice, in
h)
zamenljive obveznice, ki vključujejo možnost zamenjave vrednostnega papirja za delnico v družbi, ki ni izdajatelj in je običajno podružnica ali družba, v kateri ima izdajatelj v lasti delež, na določen datum v prihodnosti in pod dogovorjenimi pogoji.

5.97
Dolžniški vrednostni papirji s stalno obrestno mero vključujejo tudi druge dolžniške vrednostne papirje, kot so obveznice z lastniškim nakupnim bonom, podrejene obveznice, prednostne delnice s pravico do fiksne dividende in brez pravice do udeležbe pri dobičku, ki prinašajo stalne dohodke, vendar ne zagotavljajo udeležbe pri razdelitvi preostanka vrednosti družbe ob njenem popolnem prenehanju, ter neločljive instrumente. 

Dolžniški vrednostni papirji s spremenljivo obrestno mero

5.98
Pri dolžniških vrednostnih papirjih s spremenljivo obrestno mero so obresti in/ali plačila glavnice vezana na: 

a)
splošni indeks cen blaga in storitev (kot je indeks cen življenjskih potrebščin);

b)
obrestno mero ali

c)
ceno sredstev.

5.99
Dolžniški vrednostni papirji s spremenljivo obrestno mero so običajno razvrščeni kot dolgoročni dolžniški vrednostni papirji, razen če je njihova izvirna dospelost eno leto ali manj.

5.100
Dolžniški vrednostni papirji, ki so vezani na inflacijo in ceno sredstev, vključujejo dolžniške vrednostne papirje, ki so izdani kot obveznice, vezane na inflacijo in blago. Kuponi in/ali odkupna vrednost obveznice, vezane na blago, so vezani na ceno blaga. Dolžniški vrednostni papirji, katerih obresti so vezane na bonitetno oceno drugega posojilojemalca, so razvrščeni kot dolžniški vrednostni papirji, vezani na indeks, saj se bonitetne ocene ne spreminjajo sproti v skladu s tržnimi razmerami.

5.101
Pri dolžniških vrednostnih papirjih, vezanih na obrestno mero, se vrednost pogodbenih nominalnih obresti in/ali odkupna vrednost spreminja v skladu z domačo valuto. Izdajatelj ob datumu izdaje ne more poznati vrednosti obresti in plačil glavnice.
Dolžniški vrednostni papirji z mešano obrestno mero

5.102
Dolžniški vrednostni papirji z mešano obrestno mero imajo v času veljavnosti stalni in spremenljivi kupon ter so razvrščeni kot dolžniški vrednostni papirji s spremenljivo obrestno mero. Zajemajo dolžniške vrednostne papirje, ki imajo:

a)
stalni in spremenljivi kupon hkrati;

b)
do referenčne točke stalni ali spremenljivi kupon, od navedene referenčne točke do datuma dospelosti pa spremenljivi ali stalni kupon; ali

c)
kuponska plačila, ki so vnaprej določena v času veljavnosti dolžniških vrednostnih papirjev, vendar niso vedno stalna. Imenujejo so dolžniški vrednostni papirji s postopoma naraščajočo obrestno mero.

Prodaje zaprtemu krogu vlagateljev

5.103
Dolžniški vrednostni papirji vključujejo tudi prodaje zaprtemu krogu vlagateljev. Prodaja zaprtemu krogu vlagateljev pomeni, da izdajatelj dolžniške vrednostne papirje neposredno prodaja majhnemu številu vlagateljev. Bonitetne agencije običajno ne ocenjujejo kreditne sposobnosti izdajateljev teh dolžniških vrednostnih papirjev, pri čemer se vrednostni papirji običajno ne prodajo ali ocenijo ponovno, zato je sekundarni trg nedejaven. Vendar večina prodaj zaprtemu krogu vlagateljev izpolnjuje merila tržnosti in je razvrščena kot dolžniški vrednostni papirji.

Listinjenje

Opredelitev

5.104
Listinjenje je izdajanje dolžniških vrednostnih papirjev, katerih kuponska plačila ali plačila glavnice se zavarujejo z določenimi sredstvi ali prihodnjimi pritoki dohodka. Različna sredstva ali prihodnji pritoki dohodka se lahko listinijo, med drugim tudi stanovanjska in komercialna hipotekarna posojila, potrošniška posojila, posojila podjetjem, državna posojila, zavarovalne pogodbe, kreditni izvedeni finančni instrumenti in prihodnji dohodki.

5.105
Listinjenje sredstev ali prihodnjih pritokov dohodka je pomembna finančna inovacija, zaradi katere se ustanavljajo in splošno uporabljajo nove finančne družbe, da bi se olajšalo ustvarjanje, trženje in izdajanje dolžniških vrednostnih papirjev. Razlogi za listinjenje so različni. V zvezi z družbami vključujejo: cenejše financiranje, kot ga omogočajo bančne institucije, nižje predpisane kapitalske zahteve, prenos različnih vrst tveganj, kot je kreditno ali zavarovalniško tveganje, in diverzifikacija virov financiranja.

5.106
Sheme listinjenja se razlikujejo znotraj trgov dolžniških vrednostnih papirjev in med njimi. Te sheme se lahko razdelijo v tri širše skupine:

a)


b)
v listinjenju sredstev sodeluje finančna družba in je vključen prenos sredstev, prvotni lastnik pa zagotavlja zavarovanje s premoženjem, kar se imenuje prava prodaja, in

c)
sheme listinjenja, pri katerih v listinjenju sredstev sodeluje finančna družba in ki vključujejo le prenos kreditnega tveganja, z uporabo zamenjave neplačil, pri čemer prvotni lastnik obdrži sredstva, vendar prenese kreditno tveganje. To se imenuje sintetično listinjenje.

5.107
V okviru sheme listinjenja (a) se ustanovi družba za listinjenje, ki hrani listinjena sredstva ali druga sredstva, ki so bila izključena iz bilance stanja prvotnega lastnika, in izdaja dolžniške vrednostne papirje, zavarovane s temi sredstvi.

5.108
Bistveno je, da se določi, ali finančna družba, ki sodeluje v listinjenju sredstev, aktivno upravlja s portfeljem sredstev, tako da izdaja dolžniške vrednostne papirje in nosi tveganje, in ne le deluje kot sklad, ki pasivno upravlja s sredstvi ali hrani dolžniške vrednostne papirje. Če je finančna družba pravni lastnik portfelja sredstev, izdaja dolžniške vrednostne papirje, ki pomenijo delež v portfelju, vodi celoto računov ter nosi tržna in kreditna tveganja, potem ta družba deluje kot finančni posrednik, razvrščen med druge finančne posrednike. Finančne družbe, ki sodelujejo v listinjenju sredstev, imenovane tudi družbe, ki se ukvarjajo s prenosom finančnih sredstev, običajno ne nosijo tržnih ali kreditnih tveganj, ker se vsaka sprememba vrednosti sredstev, ki jih imajo v lasti, zaradi navedenih tveganj v razmerju ena proti ena nadomesti z zmanjšanjem glavnice in/ali obresti, ki se plačajo lastnikom vrednostnih papirjev, podprtih s sredstvi. Bonitetne agencije trdijo tudi, da so družbe za listinjenje popolnoma zaščitene pred insolventnostjo. Finančne družbe, ki sodelujejo v listinjenju sredstev, se razlikujejo od subjektov, ustanovljenih le zaradi hranjenja posebnih portfeljev finančnih sredstev in obveznosti. Ti subjekti se združijo z matično družbo, če so rezidenti iste države. Če so subjekti nerezidenti, potem se obravnavajo kot ločene institucionalne enote in so razvrščeni kot lastne finančne institucije.

5.109
V okviru sheme listinjenja (b) prvotni lastnik sredstev ali kupec zavarovanja z zamenjavo neplačil prenese kreditno tveganje, povezano s skupino različnih referenčnih sredstev, na družbo za listinjenje, sredstva pa obdrži. Dohodki od izdaje dolžniških vrednostnih papirjev se vložijo ali drugače varno naložijo, na primer v obveznice AAA, pri tem pa se obresti od izdanih dolžniških vrednostnih papirjev financirajo iz obresti, zaračunanih za vlogo, in iz premije za zamenjavo neplačil. V primeru neizpolnjevanja obveznosti se glavnica, ki jo je treba plačati lastnikom vrednostnih papirjev, podprtih s sredstvi, zmanjša, pri čemer so prve na vrsti nižje tranše itd. Prav tako lahko vlagatelji v dolžniške vrednostne papirje kuponska plačila in plačila glavnice preusmerijo k prvotnemu lastniku zavarovanja s premoženjem, da se pokrijejo izgube zaradi neizpolnjevanja obveznosti.

5.110
Vrednostni papir, podprt s sredstvi, je dolžniški vrednostni papir, katerega glavnica in/ali obresti se lahko plača(-jo) le iz denarnih tokov, ki jih ustvari posebna skupina finančnih ali nefinančnih sredstev.

5.111
Krite obveznice so dolžniški vrednostni papirji, ki jih izda ali zanje v celoti jamči finančna družba. Če finančna družba, ki izda krite obveznice ali zanje jamči, ne izpolnjuje obveznosti, imajo imetniki obveznic poleg običajnih terjatev do finančne družbe prednostno pravico do kritnega sklada.

Posojila (F.4)

Opredelitev

5.112
Posojila nastanejo, ko upnik posodi sredstva dolžniku. 

Glavne značilnosti posojil

5.113
Značilnosti posojil so:

a)
pogoje, ki urejajo posojilo, določi finančna družba, ki posojilo odobri, ali pa se o njih dogovorita posojilodajalec in posojilojemalec neposredno ali prek posrednika;

b)
pobudo za posojilo običajno da posojilojemalec; in

c)
posojilo je brezpogojen dolg do upnika, ki mora biti odplačan ob dospelosti in prinaša obresti.

5.114
Posojila so lahko finančna sredstva ali obveznosti vseh rezidenčnih sektorjev in tujine. Institucije, ki sprejemajo vloge, navadno prikažejo kratkoročne obveznosti kot vloge in ne kot posojila.

Klasifikacija posojil glede na izvirno dospelost, valuto in namen posojanja

5.115
Transakcije v posojilih se lahko glede na izvirno dospelost delijo na dve vrsti:

a)
kratkoročna posojila s kratkoročno izvirno dospelostjo, vključno s posojili, odplačljivimi na zahtevo (F.41), in

b)
dolgoročna posojila z dolgoročno izvirno dospelostjo (F.42).

5.116
Za analizo je lahko koristno, da se posojila nadalje razdelijo na naslednji podkategoriji:
a)
posojila, izražena v domači valuti, in

b)
posojila, izražena v tujih valutah.

Za gospodinjstva je koristna razdelitev na naslednje podkategorije:

a)
posojila za potrošnjo; 

b)
posojila za nakup hiše in

c)
druga posojila.

Razlika med transakcijami s posojili in transakcijami z vlogami

5.117
Razlika med transakcijami s posojili (F.4) in transakcijami z vlogami (F.22) je v tem, da dolžnik v primeru posojila zagotavlja standardizirano netržno pogodbo, v primeru vloge pa ne. 

5.118
Kratkoročna posojila, odobrena institucijam, ki sprejemajo vloge, so razvrščena kot prenosljive vloge ali druge vloge, medtem ko so kratkoročna posojila, ki jih sprejmejo institucionalne enote, ki niso institucije, ki sprejemajo vloge, razvrščena kot kratkoročna posojila. 

5.119
Kapitalske naložbe med institucijami, ki sprejemajo vloge, so vedno prikazane kot vloge.

Razlika med transakcijami s posojili in transakcijami z dolžniškimi vrednostnimi papirji

5.120
Razlika med transakcijami s posojili (F.4) in transakcijami z dolžniškimi vrednostnimi papirji (F.3) je v tem, da so posojila netržni finančni instrumenti, medtem ko so dolžniški vrednostni papirji tržni finančni instrumenti.

5.121
Posojila so običajno dokumentirana z enim dokumentom, transakcije s posojili pa se izvajajo med enim upnikom in enim dolžnikom. Nasprotno je izdajanje vrednostnih papirjev sestavljeno iz večjega števila enakih dokumentov, ki dokumentirajo okrogel znesek in skupaj tvorijo celotni izposojeni znesek.

5.122
Za posojila je na voljo sekundarni trg. Kadar na organiziranem trgu posojila postanejo tržna, jih je treba iz posojil prerazvrstiti v dolžniške vrednostne papirje, če so na voljo dokazi o prodaji na sekundarnem trgu, vključno z obstojem vzdrževalcev trga in pogostim kotiranjem finančnih sredstev, kot ga povzročijo razponi med povpraševanjem in ponudbo. Pri tem se običajno izvede pretvorba izvirnega posojila.

5.123
Standardna posojila v večini primerov zagotavljajo finančne družbe in so pogosto odobrena gospodinjstvom. Finančne družbe določajo pogoje, ki jih gospodinjstva lahko le sprejmejo ali zavrnejo. Na drugi strani so pogoji nestandardnih posojil običajno rezultat pogajanj med upnikom in dolžnikom. To je pomembno merilo, ki omogoča lažje razlikovanje med nestandardiziranimi posojili in dolžniškimi vrednostnimi papirji. Pri javnih izdajah vrednostnih papirjev pogoje izdaje določi posojilojemalec, lahko tudi po posvetu z banko/vodjo posla. Pri zasebnih izdajah pa se upnik in dolžnik pogajata o pogojih izdaje.

Razlika med transakcijami s posojili, komercialnimi krediti in komercialnimi zapisi

5.124
Komercialni kredit je kredit, ki ga dobavitelji blaga in storitev razširijo neposredno na svoje stranke. Komercialni krediti nastanejo, kadar se plačilo za blago in storitve ne izvrši ob istem času kot sprememba lastništva blaga ali opravljanje storitve.

5.125
Komercialni krediti se razlikujejo od posojil za financiranje trgovine, ki so razvrščena kot posojila. Komercialni zapisi, ki jih dobavitelj blaga in storitev izda stranki ter pozneje diskontira s finančno družbo, postanejo terjatev tretje strani do stranke: če so tržni, so ti instrumenti razvrščeni kot komercialni krediti in predujmi.

Posojanje vrednostnih papirjev in dogovori o ponovnem odkupu 

Opredelitev

5.126
Posojanje vrednostnih papirjev je začasen prenos vrednostnih papirjev s posojilodajalca na posojilojemalca. Dajalec posojila v obliki vrednostnih papirjev lahko od posojilojemalca zahteva, da zagotovi sredstva kot zavarovanje s premoženjem v denarju ali v obliki vrednostnih papirjev. Pravni naslov se prenese na obe strani transakcije, tako da se lahko izposojeni vrednostni papirji in zavarovanje s premoženjem prodajo ali posodijo.

Opredelitev

5.127
Dogovor o ponovnem odkupu vrednostnih papirjev je dogovor o zagotovitvi vrednostnih papirjev, kot so dolžniški vrednostni papirji ali delnice, v zameno za denar ali drugo plačilno sredstvo z obvezo o ponovnemu odkupu enakih ali podobnih vrednostnih papirjev po fiksni ceni. Obveza o ponovnemu odkupu je lahko vezana na določen datum v prihodnosti ali na „odprto“ dospelost. 

5.128
Posojanje vrednostnih papirjev z zavarovanjem z gotovino in dogovori o ponovnem odkupu (repoji) sta različni poimenovanji za ureditve z enakim gospodarskim učinkom, tj. učinkom zavarovanih posojil, saj oboje vključuje zagotovitev vrednostnih papirjev kot zavarovanje s premoženjem za posojilo ali vlogo, pri čemer institucija, ki sprejema vloge, prodaja vrednostne papirje v okviru te ureditve. Različne značilnosti obojih so prikazane v tabeli 5.2.

Tabela 5.2 Glavne značilnosti posojanja vrednostnih papirjev in dogovorov o ponovnem odkupu

	Značilnost
	Posojanje vrednostnih papirjev
	Dogovori o ponovnem odkupu

	
	Zavarovanje z gotovino
	Brez zavarovanja z gotovino
	Posebni vrednostni papirji
	Splošno zavarovanje s premoženjem

	Formalna metoda menjave
	posojanje vrednostnih papirjev, pri čemer se posojilojemalec strinja, da jih bo vrnil posojilodajalcu
	prodaja vrednostnih papirjev in zaveza o ponovnemu odkupu pod pogoji krovnega dogovora

	Oblika menjave
	vrednostni papirji ali gotovina
	vrednostni papirji ali drugo zavarovanje s premoženjem (če je na voljo)
	vrednostni papirji ali gotovina
	gotovina ali vrednostni papirji

	Donos se plača predložitelju
	zavarovanje z gotovino 
(jemalcu posojila v obliki vrednostnih papirjev)
	vrednostni papirji (in ne zavarovanja z vrednostnimi papirji)
(dajalcu posojila v obliki vrednostnih papirjev) 
	gotovina
	gotovina

	Donos vračljiv kot
	pristojbina 
	pristojbina
	obrestna mera dogovora o ponovnem odkupu
	obrestna mera dogovora o ponovnem odkupu


5.129
obrestna mera dogovora o ponovnem odkupu Vrednostni papirji, zagotovljeni v okviru posojanja vrednostnih papirjev, in dogovori o ponovnem odkupu se obravnavajo kot papirji, katerih ekonomsko lastništvo se ni spremenilo, ker je posojilodajalec še vedno upravičen do dohodka, ki ga ustvarjajo, ter nosi tveganja in koristi ugodnosti na podlagi kakršne koli spremembe v ceni vrednostnih papirjev.

5.130
Ponudba in prejem sredstev v okviru dogovora o ponovnem odkupu vrednostnih papirjev ali posojanja vrednostnih papirjev z zavarovanjem z gotovino ne vključujeta nobenega novega izdajanja dolžniških vrednostnih papirjev. Takšna zagotovitev sredstev institucionalnim enotam, razen denarnim finančnim institucijam, se obravnava kot posojilo; v zvezi z institucijami, ki sprejemajo vloge, se obravnava kot vloga.

5.131
Če posojanje vrednostnih papirjev ne vključuje denarja, kar pomeni, da se en vrednostni papir zamenja za drugega ali da ena stran ponudi vrednostni papir brez zavarovanja s premoženjem, potem ni transakcij s posojili, vlogami ali vrednostnimi papirji.

5.132
Vplačila kritij v denarju pri dogovorih o povratnem odkupu so razvrščeni kot posojila.

5.133
Zamenjave zlata so podobne dogovorom o ponovnem odkupu vrednostnih papirjev, razen da so zavarovane z zlatom. Vključujejo zamenjavo zlata za devizne vloge, pri čemer se sklene dogovor o povratni transakciji na dogovorjen datum v prihodnosti po dogovorjeni vrednosti v zlatu. Transakcija se prikaže kot zavarovano posojilo ali vloga.

Finančni najem

Opredelitev

5.134
Finančni najem je pogodba, po kateri najemodajalec kot pravni lastnik sredstva prenese tveganja in ugodnosti lastništva nad sredstvom na najemojemalca. V okviru finančne pogodbe najemodajalec zagotovi najemojemalcu posojilo, s katerim ta pridobi sredstvo. Zato je sredstvo v najemu prikazano v bilanci stanja najemojemalca in ne najemodajalca, ustrezno posojilo pa je prikazano kot sredstvo najemodajalca in obveznost najemojemalca.

5.135
Finančni najemi se lahko razlikujejo od drugih vrst najemov, ker se vsa tveganja in ugodnosti lastništva v velikem obsegu prenesejo s pravnega lastnika blaga na uporabnika blaga. Druge vrste najemov so (i) poslovni najem, (ii) najem vira ter (iii) pogodbe, najemi in licence.

Druge vrste posojil

5.136
Kategorija posojila vključuje naslednje:

a)
prekoračitev na računu prenosljivih vlog, pri čemer se prekoračeni znesek ne obravnava kot negativna prenosljiva vloga; 

b)
prekoračitve na drugih tekočih računih, npr. notranji saldi med nefinančnimi družbami in njihovimi podružnicami, vendar brez saldov, ki so obveznosti denarnih finančnih institucij in razvrščeni v podkategorijo vloge;

c)
finančne terjatve zaposlenih na osnovi udeležbe v dobičkih družbe;

d)
vračljiva dodatna plačila, povezana z izvedenimi finančnimi instrumenti, ki so obveznost institucionalnih enot, razen denarnih finančnih institucij;

e)
posojila, ki so protipostavke bančnih akceptov;

f)
hipotekarna posojila;

g)
potrošniške kredite;

h)
revolving kredite;

i)
obročna posojila;

j)
posojila, dana kot jamstva za izpolnitev nekaterih obveznosti;

k)
jamstva za vlogo kot finančne terjatve pozavarovalnih družb cedentom;

l)
finančne terjatve do MDS v obliki posojil v okviru računa splošnih virov, vključno s posojanjem v okviru Splošnega sporazuma o izposojanju in Novega sporazuma o izposojanju; in

m)
obveznosti do MDS v obliki kredita MDS ali posojil v okviru programa pomoči za zmanjševanje revščine in spodbujanje gospodarske rasti. 

5.137
Poseben primer neservisiranih posojil je obrazložen v poglavju 7. 

Finančna sredstva, ki niso posojila

5.138
Kategorija posojila ne zajema:

a)
drugih terjatev in obveznosti (AF.8), vključno s komercialnimi krediti in predujmi (AF.81), in

b)
finančnih sredstev in obveznosti, ki izhajajo iz lastništva nerezidentov nad nepremičnimi sredstvi (npr. zemljišča in zgradbe). Razvrščeni so v drug lastniški kapital (AF.519). 

Lastniški kapital in delnice ali enote investicijskih skladov (F.5)

Opredelitev

5.139
Lastniški kapital in delnice ali enote investicijskih skladov so preostale terjatve do sredstev institucionalnih enot, ki so izdale delnice ali enote.

5.140
Lastniški kapital in delnice investicijskih skladov so razdeljeni na dve podkategoriji:

a)
Lastniški kapital (F.51) in

b)
delnice ali enote investicijskih skladov (F.52).

Lastniški kapital (F.51)

Opredelitev

5.141
Lastniški kapital je finančno sredstvo, ki je terjatev za preostalo vrednost družbe po odplačilu vseh ostalih terjatev.

5.142
Lastništvo nad lastniškim kapitalom pravnih oseb je običajno izraženo v obliki deležev, delnic, potrdil o vlogi, kapitalskih udeležb ali podobnih dokumentov. Deleži in delnice imajo enak pomen.

Potrdila o vlogi

Opredelitev

5.143
Potrdila o vlogi dokazujejo lastništvo nad vrednostnimi papirji, ki kotirajo na drugih trgih; lastništvo nad potrdili o vlogi se obravnava kot neposredno lastništvo nad zadevnimi vrednostnimi papirji. Depozitar izda potrdila, ki kotirajo na borzi in dokazujejo lastništvo nad vrednostnimi papirji, ki kotirajo na drugi borzi. Potrdila o vlogi olajšujejo transakcije z vrednostnimi papirji na trgih, ki niso domači. Zadevni vrednostni papirji so lahko delnice ali dolžniški vrednostni papirji.

5.144
Lastniški kapital je razdeljen na naslednje podkategorije:
a)
delnice, ki kotirajo na borzi (F.511);

b)
delnice, ki ne kotirajo na borzi (F.512), in

c)
drug lastniški kapital (F.519).

5.145
Delnice, ki kotirajo na borzi, in delnice, ki ne kotirajo na borzi, so tržne in so opisane kot lastniški vrednostni papirji.

Delnice, ki kotirajo na borzi (F.511)

Opredelitev

5.146
Delnice, ki kotirajo na borzi, so lastniški vrednostni papirji, ki kotirajo na borzi. Borza je lahko priznana borza ali druga oblika sekundarnega trga. Te delnice se imenujejo tudi delnice v borzni kotaciji. Obstoj cen delnic, ki kotirajo na borzi, pomeni, da so tekoče tržne cene običajno takoj na voljo.

Delnice, ki ne kotirajo na borzi (F.512)

Opredelitev

5.147
Delnice, ki ne kotirajo na borzi, so lastniški vrednostni papirji, ki ne kotirajo na borzi.

5.148
Lastniški vrednostni papirji zajemajo naslednje delnice, ki jih izdajajo družbe z omejeno odgovornostjo, ki ne kotirajo na borzi:

a)
Kapitalske delnice, ki dajejo imetnikom status skupnih lastnikov in pravico do deleža v celotnem razporejenem dobičku in do deleža v neto sredstvih ob likvidaciji.

b)
Odkupljene delnice, katerih kapital je bil odplačan, vendar so še naprej v lasti imetnikov, ki ostajajo skupni lastniki in imajo pravico do deleža v dobičku, ki ostane po izplačilu dividend na preostali delniški kapital, in do deleža v presežku, ki ostane po likvidaciji in je enak neto sredstvom, zmanjšanim za preostali delniški kapital.

c)
Dividendne delnice, imenovane tudi ustanoviteljske delnice, profitne delnice in dividendne delnice, ki niso del delniškega kapitala. Dividendne delnice imetnikom ne dajejo statusa skupnih lastnikov, zato nimajo pravice do deleža v odplačilih delniškega kapitala, pravice do donosov iz tega kapitala, pravice do glasovanja na skupščini delničarjev itd. Kljub temu dajejo imetnikom pravico do deleža v dobičkih, ki preostanejo po izplačilu dividend na delniški kapital, in do deleža v presežku, ki ostane ob likvidacij.

d)
Prednostne delnice ali deleži s pravico do udeležbe, ki dajejo imetnikom pravico do udeležbe v razdelitvi preostale vrednosti družbe ob njenem popolnem prenehanju. Imetniki imajo tudi pravico do udeležbe v dodatnih dividendah ali do prejetja dodatnih dividend nad fiksnim odstotkom dividend. Dodatne dividende se običajno plačajo sorazmerno s kakršnimi koli navadnimi prijavljenimi dividendami. V primeru likvidacije imajo prednostni delničarji s pravico do udeležbe pravico do deleža vseh preostalih dohodkov, ki jih prejmejo navadni delničarji, in jim je povrnjen znesek, ki so ga plačali za nakup delnic.

Prva javna ponudba, kotacija na borzi, umik z borze in ponovni odkup delnic

5.149
Prva javna ponudba, imenovana tudi „ponudba“ ali „flotacija“, je prva izdaja lastniških vrednostnih papirjev družbe za javnost. Pogosto jih izdajo manjše in novejše družbe zaradi financiranja ali velika podjetja z namenom javnega trgovanja. Pri prvi javni ponudbi je izdajatelju lahko v pomoč zavarovalni subjekt, ki pomaga določiti vrsto lastniških vrednostnih papirjev, ki bodo izdani, najboljšo ceno ponudbe in čas dajanja na trg.

5.150
Kotacija na borzi se nanaša na deleže družbe, ki so na seznamu delnic, s katerimi se uradno trguje na borzi. Običajno družba izdajateljica vloži vlogo za kotacijo, vendar lahko borza v nekaterih državah vključi tudi delnice družbe, s katerimi se na primer že aktivno trguje prek neuradnih kanalov. Zahteve za prvo kotacijo običajno vključujejo računovodske izkaze za zadnjih nekaj let, dovolj velik znesek, ki je na voljo splošni javnosti, v absolutnem smislu in kot odstotek skupnih uveljavljajočih se delnic ter odobreni prospekt, ki običajno vključuje mnenja neodvisnih ocenjevalcev. Umik z borze pomeni umik delnic družbe z borze. To se zgodi, ko družba preneha poslovati, razglasi stečaj, ne izpolnjuje več meril kotacije na borzi ali postane neprava družba ali nekorporativna družba, pogosto zaradi združitve ali pridobitve. Kotacija na borzi se prikaže kot izdaja delnic, ki kotirajo na borzi, in odkup delnic, ki ne kotirajo na borzi, medtem ko se umik z borze prikaže kot odkup delnic, ki kotirajo na borzi, in izdaja delnic, ki ne kotirajo na borzi, če je to primerno.

5.151
Družbe lahko odkupijo svoj lastniški kapital v okviru ponovnega odkupa delnic, imenovanega tudi ponovni nakup ali povratni odkup delnic. Ponovni nakup delnic se prikaže kot finančna transakcija, s katero se obstoječim delničarjem zagotovi denar v zameno za del prostega lastniškega kapitala družbe. To pomeni, da se proti plačilu zmanjša število uveljavljajočih se delnic. Družba lahko delnice umakne ali jih obdrži kot „lastne delnice“, ki so na voljo za ponovno izdajo.

Finančna sredstva, ki niso lastniški vrednostni papirji

5.152
Lastniški vrednostni papirji ne zajemajo:
a)
delnic, ki so bile ponujene v prodajo, vendar ob izdaji niso bile prevzete. Te delnice niso prikazane;

b)
zadolžnic in podjetniških obveznic, zamenljivih v delnice. Do trenutka pretvorbe so razvrščene kot dolžniški vrednostni papirji (AF.3);

c)
lastniškega kapitala partnerjev z neomejeno odgovornostjo v korporativnih partnerskih podjetjih. Razvrščen je kot drug lastniški kapital;

d)
naložb države v kapital mednarodnih organizacij, ki so pravno ustanovljene kot delniške družbe. Razvrščene so kot drug lastniški kapital (AF.519);

e)
izdaj premijskih delnic: izdaj brez plačila za nove delnice delničarjem v sorazmerju z njihovimi holdingi. Takšna izdaja, ki ne spremeni niti obveznosti družbe do delničarjev niti razmerja med sredstvi vsakega delničarja v družbi, ni finančna transakcija. Delitve delnic na manjše enote prav tako niso prikazane.

Drug lastniški kapital (F.519)

Opredelitev

5.153
Drug lastniški kapital zajema vse oblike lastniškega kapitala, razen tistih, ki so razvrščene v podkategoriji delnice, ki kotirajo na borzi (AF.511), in delnice, ki ne kotirajo na borzi (AF.512).

5.154
Drug lastniški kapital vključuje:

(a) vse oblike lastniškega kapitala v družbah, ki niso delnice, tudi: 

(1)
lastniški kapital v korporativnih partnerskih podjetjih, ki ga vpišejo partnerji z neomejeno odgovornostjo; 

(2)
lastniški kapital v družbah z omejeno odgovornostjo, katerih lastniki so partnerji in ne delničarji; 

(3)
kapital, investiran v družbe z neomejeno odgovornostjo ali komanditne družbe, ki so priznane kot neodvisne pravne osebe; 

(4)
kapital, investiran v zadruge, ki so priznane kot neodvisne pravne osebe; 

(b) naložbe države v kapital javnih družb, katerih kapital ni razdeljen na delnice in ki so na podlagi posebne zakonodaje priznane kot neodvisne pravne osebe; 

(c) naložbe države v kapital centralne banke;

(d) naložbe države v kapital mednarodnih in nadnacionalnih organizacij, razen v MDS, tudi če so pravno ustanovljene kot delniške družbe (npr. Evropska investicijska banka);

(e) finančne vire ECB, ki so jih prispevale nacionalne centralne banke;

(f) kapital, investiran v finančne in nefinančne neprave družbe. Znesek teh naložb ustreza novim naložbam v denarju ali naravi, zmanjšanim za odtegnjeni kapital;

(g) finančne terjatve, ki jih imajo nerezidenčne enote do namišljenih rezidenčnih enot in obratno.

Vrednotenje transakcij z lastniškim kapitalom

5.155
Nove delnice se prikažejo po vrednosti ob izdaji, ki je nominalna vrednost, povečana za premijo ob izdaji.

5.156
Transakcije z delnicami v obtoku so prikazane po transakcijski vrednosti. Če transakcijska vrednost ni znana, se kot približek uporabi borzni tečaj ali tržna cena za delnice, ki kotirajo na borzi, in tržna protivrednost za delnice, ki ne kotirajo na borzi.

5.157
Delnice s potrdili o kasnejšem izplačilu dividend so delnice, ki se vrednotijo po dividendi, ki jo predlaga izdajatelj.

5.158
Izdaje premijskih delnic niso prikazane. Kljub temu se v primerih, ko izdaje premijskih delnic spremenijo celotno tržno vrednost delnic družbe, spremembe tržne vrednosti prikažejo v računu revalorizacij.

5.159
Transakcijska vrednost lastniškega kapitala (F.51) je znesek sredstev, ki jih lastniki prenesejo v družbe ali neprave družbe. V nekaterih primerih so sredstva lahko prenesena v obliki prevzema obveznosti družbe ali neprave družbe.

Delnice ali enote investicijskih skladov (F.52)

Opredelitev

5.160
Delnice investicijskih skladov so delnice investicijskega sklada, če ima sklad korporacijsko strukturo. V primeru sklada se imenujejo enote. Investicijski skladi so podjetja za skupne naložbe, prek katerih vlagatelji združujejo sredstva za naložbe v finančna in/ali nefinančna sredstva.

5.161
Investicijski skladi so imenovani tudi vzajemni skladi, vzajemni naložbeni skladi in kolektivni naložbeni podjemi za vlaganja v prenosljive vrednostne papirje (KNPVP), pri čemer so lahko odprti, polodprti ali zaprti skladi.

5.162
Delnice investicijskih skladov lahko kotirajo na borzi ali ne. Tiste, ki ne kotirajo, so običajno odplačljive na zahtevo, in sicer po vrednosti, ki ustreza njihovemu deležu v lastnih sredstvih finančne družbe. Lastna sredstva se redno revalorizirajo na osnovi tržnih cen njihovih različnih sestavnih delov.

5.163
Delnice investicijskih skladov se delijo na:

delnice ali enote skladov denarnega trga (F.521) in

druge delnice ali enote investicijskih skladov, razen delnic ali enot skladov denarnega trga (F.529).

Delnice ali enote skladov denarnega trga (F.521)

Opredelitev

5.164
Delnice ali enote skladov denarnega trga so delnice, ki jih izdajajo skladi denarnega trga. Delnice ali enote skladov denarnega trga so lahko prenosljive in pogosto veljajo za zelo podobne nadomestke vlog.

Delnice ali enote investicijskih skladov, razen delnic ali enot skladov denarnega trga (F.529)

Opredelitev

5.165
Druge delnice ali enote investicijskih skladov, razen delnic ali enot skladov denarnega trga, so terjatev deleža vrednosti investicijskega sklada, razen sklada denarnega trga. Druge delnice ali enote investicijskih skladov, razen delnic ali enot skladov denarnega trga, izdajajo investicijski skladi.

5.166
Druge delnice ali enote investicijskih skladov, ki ne kotirajo na borzi, razen delnic in enot skladov denarnega trga, so običajno odplačljive na zahtevo, in sicer po vrednosti, ki ustreza njihovemu deležu v lastnih sredstvih finančne družbe. Lastna sredstva se redno revalorizirajo na osnovi tržnih cen njihovih različnih sestavnih delov.

Vrednotenje transakcij z delnicami ali enotami investicijskih skladov

5.167
Transakcije z delnicami ali enotami investicijskih skladov vključujejo vrednost neto prispevkov v sklad.

Sheme zavarovanja ter pokojninske in standardizirane jamstvene sheme (F.6)

5.168
Sheme zavarovanja ter pokojninske in standardizirane jamstvene sheme se delijo na šest podkategorij:

a)
tehnične rezervacije neživljenjskega zavarovanja (F.61); 

b)
pravice do življenjskega zavarovanja in vseživljenjske rente (F.62);

c)
pokojninske pravice (F.63);

d)
terjatve pokojninskih skladov do upravljavcev pokojninskih skladov (F.64);

e)
pravice do nepokojninskih prejemkov (F.65) in

f)
rezervacije za terjatve v okviru standardiziranih jamstev (F.66).

Tehnične rezervacije neživljenjskega zavarovanja (F.61)

Opredelitev

5.169
Tehnične rezervacije neživljenjskega zavarovanja so finančne terjatve zavarovancev z neživljenjskim zavarovanjem do zavarovalnih družb za neživljenjsko zavarovanje v zvezi s prenosnimi premijami in nastalimi škodnimi zahtevki.

5.170
Transakcije s tehničnimi rezervacijami neživljenjskega zavarovanja za prenosne premije in nastale škodne zahtevke se nanašajo na tveganja, kot so nesreče, bolezen ali požar ter tudi pozavarovanje.

5.171
Prenosne premije so plačane, vendar še nezaslužene premije. Premije se običajno plačajo na začetku zavarovalnega obdobja. Po obračunskem načelu premije zagotavljajo zavarovalno kritje v celotnem zavarovalnem obdobju, tako da prvotno plačilo vključuje predplačilo ali predujem.

5.172
Neporavnane odškodnine so zapadle odškodnine, ki še niso poravnane, vključno s primeri, v katerih znesek še ni določen ali če se je dogodek, ki povzroči odškodnino, že zgodil, vendar še ni bil sporočen. Zapadle, vendar neporavnane odškodnine ustrezajo rezervacijam za neporavnane odškodnine iz zavarovanja, katerih zneske določijo zavarovalne družbe, da bi pokrile zneske, ki naj bi po pričakovanjih zapadli v plačilo, iz dogodkov, ki so nastali, vendar katerih odškodnine so še neporavnane.

5.173
Zavarovatelji lahko določijo druge tehnične rezervacije, kot so izravnalne rezervacije. Vendar se te priznavajo kot obveznosti in ustrezna sredstva le v primeru dogodka, ki povzroči nastanek obveznosti. V nasprotnem primeru so izravnalne rezervacije notranje računovodske postavke zavarovatelja, ki pomenijo varčevanje za kritje neredno pojavljajočih se dogodkov in ne pomenijo obstoječih odškodnin zavarovancev.

Pravice do življenjskega zavarovanja in vseživljenjske rente (F.62)

Opredelitev

5.174
Pravice do življenjskega zavarovanja in vseživljenjske rente sestavljajo finančne terjatve zavarovancev z življenjskim zavarovanjem in upravičencev do rent do družb za življenjsko zavarovanje.

5.175
Pravice do življenjskega zavarovanja in vseživljenjske rente zagotavljajo ugodnosti zavarovancem ob izteku zavarovalnega obdobja ali odškodnino upravičencem ob smrti zavarovanca, zato so ločene od sredstev delničarjev. Rezervacije v obliki rent temeljijo na aktuarskem izračunu sedanje vrednosti obveznosti plačevanja prihodnjih dohodkov do smrti upravičencev.

5.176
Transakcije s pravicami do življenjskega zavarovanja in vseživljenjske rente zajemajo povečanja manj zmanjšanja. 

5.177
Povečanja v smislu finančnih transakcij zajemajo:

a)
dejanske zaslužene premije za tekoče obračunsko obdobje in

b)
premijske dodatke, ki ustrezajo prihodku iz naložb v pravice, pripisane zavarovancem po odbitku zaračunanih storitev.

5.178
Zmanjšanja zajemajo:

a)
zneske, dolžne zavarovancem življenjskega zavarovanja in podobnih zavarovalnih polic, in

b)
zapadla plačila iz polic, ki so odkupljene pred dospelostjo.

5.179
V primeru skupinskega zavarovanja, ki ga sklene družba v korist svojih zaposlenih, so upravičenci zaposleni in ne delodajalec, saj se zaposleni obravnavajo kot zavarovanci.

Pokojninske pravice (F.63)

Opredelitev

5.180
Pokojninske pravice zajemajo finančne terjatve sedanjih zaposlenih in nekdanjih zaposlenih do: 

a)
njihovih delodajalcev;

b)
sheme, ki jo oblikuje delodajalec za izplačilo pokojnin v okviru dogovora o nadomestilu med delodajalcem in zaposlenim, ali

c)
zavarovatelja.

5.181
Transakcije s pokojninskimi pravicami zajemajo povečanja manj zmanjšanja, ki jih je treba razlikovati od nominalnih dobičkov ali izgub iz lastnine na sredstvih, ki jih investirajo pokojninski skladi.

5.182
Povečanja v smislu finančnih transakcij zajemajo:

a)
dejanske prispevke za tekoče obračunsko obdobje v pokojninske sheme, ki jih plačajo zaposleni, delodajalci, samozaposleni in druge institucionalne enote v korist posameznikov ali gospodinjstev, ki imajo terjatve do shem, in

b)
dodatne prispevke, ki ustrezajo dohodku od investiranja pokojninskih pravic iz pokojninskih shem, ki je pripisan udeleženim gospodinjstvom, po odbitku zaračunanih storitev v obdobju upravljanja sheme.

5.183
Zmanjšanja zajemajo:

a)
socialne prejemke, ki so enaki zneskom, ki se upokojencem ali njihovim nepreskrbljenim družinskim članom izplačujejo v obliki rednih plačil ali drugih ugodnosti, in

b)
socialne prejemke v obliki enkratnih zneskov, plačanih osebam ob upokojitvi.

Pogojne pokojninske pravice

5.184
Kategorija pokojninske pravice ne vključuje pogojnih pokojninskih pravic, ki jih uvedejo institucionalne enote, razvrščene kot pokojninske sheme delodajalcev z zagotovljenimi prejemki, katerih prispevki so financirani brez skladov in jih določa vlada, ali kot pokojninski skladi socialne varnosti. Njihove transakcije niso v celoti prikazane, drugi tokovi in stanja pa niso zajeti v osrednjih računih, ampak v dodatni tabeli o pokojninskih shemah v socialnem zavarovanju. Pogojne pokojninske pravice niso obveznosti centralne države, federalne države, lokalne države ali podsektorjev skladov socialne varnosti in niso finančna sredstva potencialnih upravičencev.

Terjatve pokojninskih skladov do upravljavcev pokojninskih skladov (F.64)
5.185
Delodajalec lahko sklene pogodbo s tretjo stranjo o upravljanju pokojninskih skladov njegovih zaposlenih. Če delodajalec še naprej določa pogoje pokojninskih shem ter ohrani odgovornost za kakršen koli primanjkljaj v sredstvih in pravico do zadržanja vseh presežnih sredstev, se delodajalec obravnava kot upravljavec pokojninskega sklada, enota, ki deluje pod vodstvom upravljavca pokojninskega sklada, pa kot upravni uslužbenec pokojninskega sklada. Če v okviru dogovora med delodajalcem in tretjo stranjo delodajalec na tretjo stran prenese tveganja in odgovornosti za kakršen koli primanjkljaj v sredstvih ter pravico do zadržanja presežka, tretja stran postane upravljavec pokojninskih skladov in administrator.

5.186
Če upravljavec pokojninskega sklada ni tudi administrator in je znesek, ki je obračunan pokojninskemu skladu, manjši od povečanja pravic, je terjatev pokojninskega sklada do upravljavca sklada prikazana. Če je znesek, ki je obračunan pokojninskemu skladu, večji od povečanja pravic, pokojninski sklad znesek izplača upravljavcu pokojninskega sklada.

Pravice do nepokojninskih prejemkov (F.65)
5.187
Presežek neto prispevkov nad prejemki je povečanje obveznosti zavarovalne sheme do upravičencev. Ta postavka je prikazana kot prilagoditev na računu porabe dohodka. Ker pomeni povečanje obveznosti, je prikazana tudi na finančnem računu. Ta postavka se pojavlja le redko, zato se iz praktičnih razlogov spremembe takih nepokojninskih pravic lahko vključijo skupaj s spremembami pokojninskih pravic.

Rezervacije za terjatve v okviru standardiziranih jamstev (F.66)

Opredelitev

5.188
Rezervacije za terjatve v okviru standardiziranih jamstev so finančne terjatve imetnikov standardiziranih garancij do institucionalnih enot, ki jim te zagotavljajo.

5.189
Rezervacije za terjatve v okviru standardiziranih jamstev so predplačila neto pristojbin in rezervacij za kritje neporavnanih terjatev v okviru standardiziranih garancij. Tako kot rezervacije za predplačila zavarovalnih premij in rezervacij rezervacije za terjatve v okviru standardiziranih jamstev zajemajo še neporavnane prenosne pristojbine (premije) in terjatve.

5.190
Standardizirana jamstva se izdajajo v velikem številu, običajno za sorazmerno majhne zneske, po enakih načelih. V teh sporazumih so udeležene tri strani, in sicer posojilojemalec, posojilodajalec in porok. Pogodbo s porokom lahko sklene posojilojemalec ali posojilodajalec, da se posojilodajalcu zagotovi odškodnina, če posojilojemalec ne izpolnjuje obveznosti plačil. Primeri so izvozna kreditna jamstva in jamstva za študentska posojila.

5.191
Čeprav ni mogoče opredeliti verjetnosti neizpolnjevanja obveznosti plačil posameznega posojilojemalca, se običajno oceni, koliko iz skupine podobnih posojilojemalcev jih ne bo izpolnilo obveznosti. Podobno kot zavarovatelj za neživljenjsko zavarovanje tudi porok, ki posluje s podjetji, pričakuje plačilo vseh pristojbin ter dohodek od lastnine, zaslužen s pristojbinami in kakršnimi koli rezervacijami, da se krijejo pričakovana neizpolnjevanja obveznosti in s tem povezani stroški, ter ustvari dobiček. V skladu s tem se ta jamstva, navedena kot standardizirana jamstva, obravnavajo podobno kot neživljenjsko zavarovanje.

5.192
Standardizirana jamstva zajemajo jamstva za različne finančne instrumente, kot so vloge, dolžniški vrednostni papirji, posojila in komercialni krediti. Običajno jih lahko zagotovijo finančne družbe, vključno z zavarovalnimi družbami, in tudi država.

5.193
Institucionalna enota, ki zagotavlja standardizirana jamstva, zaračuna pristojbine in prevzame obveznosti za unovčenje jamstev. Vrednost obveznosti na računih poroka je enaka sedanji vrednosti pričakovanih unovčitev v okviru obstoječih jamstev, neto vrednosti vseh odškodnin, za katere porok predvideva, da jih bo prejel od posojilojemalcev, ki ne bodo izpolnili obveznosti. Obveznost so t.i. rezervacije za unovčitve v okviru standardiziranih jamstev.

5.194
Jamstvo lahko traja več let. Pristojbino je mogoče plačati v letnih obrokih ali vnaprej. Načeloma pristojbina predstavlja dajatve, zaslužene v posameznem letu, ki ga zajema jamstvo, pri čemer se obveznost zmanjšuje sorazmerno s krajšanjem obdobja (če posojilojemalec odplačuje na obroke). Zato prikazovanje sledi prikazovanju rent, pri čemer se s plačevanjem pristojbine zmanjšuje prihodnja obveznost.

5.195
V standardizirani jamstveni shemi je veliko garancij enake vrste, vendar ne pokrivajo vse istega časovnega obdobja ter se ne začnejo in končajo na isti datum.

5.196
Neto pristojbine se izračunajo kot prejete pristojbine, povečane za dodatne pristojbine (enake dohodku od lastnine, pripisanemu enoti, ki plačuje pristojbino za jamstvo), zmanjšane za upravne stroške itd. Te neto pristojbine lahko plača kateri koli gospodarski sektor in jih prejme sektor, v katerega je razvrščen porok. Terjatve v okviru standardiziranih jamstvenih shem plača porok in prejme posojilodajalec finančnega instrumenta v garanciji, ne glede na to, ali je pristojbino plačal posojilodajalec ali posojilojemalec. Finančne transakcije se nanašajo na razliko med plačilom pristojbin za nova jamstva in terjatvami v okviru obstoječih jamstev.

Standardizirana jamstva in enkratna jamstva

5.197
Standardizirana jamstva se razlikujejo od enkratnih jamstev glede na dve merili:

a)
za standardizirana jamstva so značilne pogosto ponovljene transakcije s podobnimi značilnostmi in združevanjem tveganj; in

b)
poroki lahko ocenijo povprečno izgubo na podlagi razpoložljivih statističnih podatkov.

Enkratna jamstva so posamične, poroki pa ne morejo zanesljivo oceniti tveganja terjatve. Odobritev enkratnega jamstva je izjemna okoliščina in se ne prikaže. Izjeme so nekatera jamstva, ki jih zagotavlja država in so opisane v poglavju 20. 

Izvedeni finančni instrumenti in delniške opcije za zaposlene (F.7)

5.198
Izvedeni finančni instrumenti in delniške opcije za zaposlene se delijo na dve podkategoriji:

a)
izvedene finančne instrumente (F.71) in

b)
delniške opcije za zaposlene (F.72).

Izvedeni finančni instrumenti (F.71)

Opredelitev

5.199
Izvedeni finančni instrumenti so finančni instrumenti, povezani s posebnim finančnim instrumentom, kazalnikom ali blagom, prek katerih se lahko na finančnih trgih trguje s posebnimi finančnimi tveganji v lastnem imenu. Izvedeni finančni instrumenti izpolnjujejo naslednje pogoje:

a)
povezani so s finančnim ali nefinančnim sredstvom, skupino sredstev ali indeksom;

b)
so tržni ali se lahko izravnajo na trgu; in

c)
glavnice ni treba odplačati.

5.200
Izvedeni finančni instrumenti se uporabljajo za več namenov, vključno z upravljanjem tveganj, zavarovanjem pred tveganji, arbitražo med trgi, špekulacijo in sredstvi za zaposlene. Izvedeni finančni instrumenti udeležencem omogočajo prodajo posebnih finančnih tveganj, kot so obrestno tveganje, tečajno tveganje, tveganje cene lastniškega instrumenta in tveganje cene blaga ter kreditno tveganje, drugim subjektom, ki so pripravljeni prevzeti ta tveganja, pri čemer trgovanja s primarnim sredstvom običajno niso vključena. V skladu s tem se izvedeni finančni instrumenti imenujejo sekundarna sredstva. 

5.201
Vrednost izvedenega finančnega instrumenta izhaja iz cene osnovnega sredstva, tj. referenčne cene. Referenčna cena se lahko nanaša na finančno ali nefinančno sredstvo, obrestno mero, devizni tečaj, drug izvedeni finančni instrument ali razliko med dvema cenama. Pogodba o izvedenem finančnem instrumentu se lahko nanaša tudi na indeks, košaro cen ali druge elemente, kot so trgovanje z emisijami ali vremenski pogoji.
5.202
Izvedeni finančni instrumenti se lahko razvrstijo glede na instrument, kot so opcije, terminski posli in kreditni izvedeni finančni instrumenti, ali glede na tržno tveganje, kot so valutne zamenjave, obrestne zamenjave itd.

Opcije

Opredelitev

5.203
Opcije so pogodbe, ki dajejo imetniku opcije pravico, vendar ga ne obvezujejo, da od izdajatelja opcije kupi ali mu proda sredstvo po vnaprej določeni ceni v danem časovnem obdobju ali na določen datum.

Pravica do nakupa se imenuje nakupna opcija, pravica do prodaje pa prodajna opcija.

5.204
Kupec opcije plača premijo (cena opcije) za obvezo izdajatelja opcije, da bo prodal ali kupil določen znesek osnovnega sredstva po dogovorjeni ceni. Premija je finančno sredstvo imetnika opcije in obveznost izdajatelja opcije. Načeloma se lahko šteje, da premija vključuje plačilo za storitev, ki ga je treba prikazati ločeno. Vendar pa ob pomanjkanju podrobnih podatkov določitev elementa storitve ne sme temeljiti na prevelikem številu predpostavk.

5.205
Nakupni boni so oblika opcij. Imetniku dajejo pravico, vendar ga ne obvezujejo, da od izdajatelja nakupnega bona kupi določeno število delnic ali obveznic pod opredeljenimi pogoji v določenem časovnem obdobju. Na voljo so tudi valutni nakupni boni, ki temeljijo na znesku ene valute, ki je potreben za nakup druge valute, in križni valutni nakupni boni, ki so vezani na tretje valute, ter nakupni boni, vezani na indeks, košaro in blago.

5.206
Nakupni bon se lahko loči in z njim se lahko trguje ločeno od dolžniškega vrednostnega papirja. Zato sta načeloma prikazana dva ločena finančna instrumenta, in sicer nakupni bon kot izvedeni finančni instrument in obveznica kot dolžniški vrednostni papir. Nakupni boni z izvedenimi finančnimi instrumenti se razvrstijo glede na njihove glavne značilnosti.

Terminski posli

Opredelitev

5.207
Terminski posli so finančne pogodbe, v skladu s katerimi se stranki strinjata z izmenjavo določene količine osnovnega sredstva po dogovorjeni ceni (izvršilni ceni) na določen datum.

5.208
Standardizirani terminski posli so terminske pogodbe, s katerimi se trguje na organiziranih borzah. Standardizirani terminski posli in druge terminske pogodbe se običajno, vendar ne vedno, poravnajo s plačilom v denarju ali z zagotovitvijo drugega finančnega sredstva, in ne z zagotovitvijo osnovnega sredstva, zato je njihovo vrednotenje in trgovanje ločeno od osnovne postavke. Med običajne terminske pogodbe spadajo zamenjave in navadni terminski posli.

Opcije v primerjavi s terminskimi posli

5.209
Opcije je mogoče s terminskimi posli primerjati v naslednjih značilnostih:

a)
pri terminski pogodbi na začetku običajno ni vnaprejšnjega plačila, pogodba o izvedenem finančnem instrumentu pa ima najprej vrednost nič; v primeru opcije se premija plača ob sklenitvi pogodbe, na začetku pa se pogodba vrednoti v višini premije;

b)
Zaradi spreminjanja tržnih cen, obrestnih mer ali deviznih tečajev v času veljavnosti terminske pogodbe lahko pogodba pridobi pozitivno vrednost za enega udeleženca (kot sredstvo) in ustrezno negativno vrednost (kot obveznost) za drugega. Položaja udeležencev se lahko zamenjata, pri čemer je to odvisno od razvoja trga osnovnega sredstva glede na izvršilno ceno v pogodbi. Zato je ločena opredelitev transakcij s sredstvi in transakcij z obveznostmi nepraktična. Za razliko od drugih finančnih instrumentov se transakcije s terminskimi posli običajno sporočajo neto v okviru sredstev in obveznosti. V primeru opcije je kupec vedno upnik in izdajatelj vedno dolžnik;

c)
ob dospelosti je pri terminskem poslu odkup brezpogojen, medtem ko ga pri opciji določi kupec opcije. Nekatere opcije se odkupijo samodejno, kadar so ob dospelosti pozitivne.

Zamenjave

Opredelitev

5.210
Zamenjave so pogodbeni dogovori med dvema udeležencema o zamenjavi tokov plačil za dogovorjen nominalni znesek glavnice v opredeljenem času in v skladu z vnaprej določenimi pravili. Najpogostejše vrste so obrestne zamenjave, devizne zamenjave in valutne zamenjave.

5.211
Obrestne zamenjave so zamenjava plačil obresti z različnimi značilnostmi na nominalni znesek glavnice, ki se nikoli ne zamenja. Primeri obrestnih zamenjav so stalna obrestna mera, spremenljiva obrestna mera, obrestne mere, izražene v valuti. Poravnave se pogosto izvedejo prek neto gotovinskih plačil, ki obsegajo tekočo razliko med obrestnima merama, predvidenima v pogodbi za dogovorjeno nominalno glavnico.

5.212
Devizne zamenjave so transakcije v tujih valutah po tečaju, določenem v pogodbi.

5.213
Valutne zamenjave vključujejo zamenjavo denarnih tokov, povezanih s plačili obresti, in zamenjavo glavnic po dogovorjenem deviznem tečaju ob koncu veljavnosti pogodbe.

Navadni terminski posli

Opredelitev

5.214
Navadni terminski posli so pogodbeni dogovori, s katerimi se udeleženca, da bi se zavarovala pred spremembami obrestnih mer, dogovorita o znesku obresti, ki bo na določen dan poravnave plačan na namišljeni znesek glavnice, ki ni nikoli izmenjan. Navadni terminski posli se poravnajo z neto gotovinskimi plačili podobno kot obrestne zamenjave. Plačila so določena na podlagi razlike med mero navadnega terminskega posla in prevladujočo mero na trgu v času poravnave.
Kreditni izvedeni finančni instrumenti

Opredelitev

5.215
Kreditni izvedeni finančni instrumenti so izvedeni finančni instrumenti, katerih glavni namen je trgovanje s kreditnim tveganjem.

Kreditni izvedeni finančni instrumenti so namenjeni trgovanju s tveganjem neodplačevanja posojil in vrednostnih papirjev. Kreditni izvedeni finančni instrumenti so lahko v obliki terminskih ali opcijskih pogodb, pri čemer se, tako kot drugi izvedeni finančni instrumenti, pogosto pripravijo v okviru standardnih pravnih dogovorov, ki olajšujejo tržno vrednotenje. Kreditno tveganje se prenese s prodajalca tveganja, ki kupuje zavarovanje, na kupca tveganja, ki prodaja zavarovanje, v zameno za premijo.

5.216
V primeru neplačila kupec tveganja plača prodajalcu tveganja v gotovini. Kreditni izvedeni finančni instrument se lahko poravna tudi z dobavo dolžniških vrednostnih papirjev s strani enote, ki ni izpolnila obveznosti.

5.217
Kreditni izvedeni finančni instrumenti so lahko opcije neplačil, zamenjave neplačil in zamenjave skupnih donosov. Indeks zamenjave neplačil kot indeks kreditnega izvedenega finančnega instrumenta, s katerim se trguje, izraža razvoj premij zamenjav neplačil.

Zamenjave neplačil

Opredelitev

5.218
Zamenjave neplačil so pogodbe kreditnega zavarovanja. Namenjene so kritju izgub upnikov, če:

a)
se zgodi kreditni dogodek v zvezi z referenčno enoto in ne v povezavi s posameznim dolžniškim vrednostnim papirjem ali posojilom. Kreditni dogodek, ki vpliva na zadevni referenčni subjekt, je lahko neizpolnjevanje obveznosti plačila ali neplačilo katere koli (ustrezne) obveznosti, ki je zapadla v primerih, kot so prestrukturiranje dolga, kršitev zavez in drugo;

b)
ni izpolnjena obveznost v zvezi s posebnim dolžniškim instrumentom, običajno dolžniškim vrednostnim papirjem ali posojilom. Kot pri pogodbah o zamenjavi upnik kot kupec zamenjave neplačila, tj. kupec tveganja, plača več premij poroku, tj. prodajalcu tveganja.

5.219
Če so obveznosti do povezane enote ali dolžniškega instrumenta izpolnjene, kupec tveganja še naprej plačuje premije do konca veljavnosti pogodbe. Če obveznosti niso izpolnjene, prodajalec tveganja krije izgubo kupca, kupec pa neha plačevati premije.

Finančni instrumenti, ki niso vključeni med izvedene finančne instrumente
5.220
Med izvedene finančne instrumente ne spadajo:

a)
osnovni instrument, na katerem temelji izvedeni finančni instrument;

b)
strukturirani dolžniški vrednostni papirji, ki so kombinacija dolžniškega vrednostnega papirja ali košare dolžniških vrednostnih papirjev ter izvedenega finančnega instrumenta ali košare izvedenih finančnih instrumentov, kadar so izvedeni instrumenti neločljivi od dolžniškega vrednostnega papirja in je prvotno vložena glavnica velika glede na potencialni donos vloženih izvedenih finančnih instrumentov. Finančni instrumenti, pri katerih se investirajo majhne glavnice glede na potencialni donos in ki nosijo celotno tveganje, so razvrščeni kot izvedeni finančni instrumenti. Finančni instrumenti, pri katerih sta komponenti dolžniškega vrednostnega papirja in izvedenega finančnega instrumenta ločljivi, se razvrstijo ločeno.

c)
vračljiva dodatna plačila, povezana z izvedenimi finančnimi instrumenti, so razvrščena med druge vloge ali posojila, odvisno od udeleženih institucionalnih enot. Vendar se nevračljiva dodatna plačila, ki zmanjšajo ali odpravljajo postavke sredstev/obveznosti, ki se lahko pojavijo v času veljavnosti pogodbe, obravnavajo kot poravnave v okviru pogodbe in so razvrščena kot transakcije z izvedenimi finančnimi instrumenti;

d)
sekundarni instrumenti, ki niso tržni in ne morejo biti izravnani na trgu, ter in

e)
zamenjave zlata, ki imajo enake značilnosti kot dogovori o ponovnem odkupu vrednostnih papirjev.

Delniške opcije za zaposlene (F.72)

Opredelitev

5.221
Delniške opcije za zaposlene so dogovori, sklenjeni na določen datum, v skladu s katerimi imajo zaposleni pravico kupiti določeno število delnic iz zaloge delodajalca po navedeni ceni na določen datum ali v danem časovnem obdobju takoj po datumu odmere.

Uporablja se naslednja terminologija:

datum dogovora je „datum odobritve“;

dogovorjena nakupna cena je „izvršilna cena“;

dogovorjen prvi datum je „datum odmere“;

obdobje po datumu odmere, v katerem je mogoč nakup, je „izvršilno obdobje“.

5.222
Transakcije z delniškimi opcijami za zaposlene so v finančnem računu prikazane kot protipostavka elementu sredstev za zaposlene, ki jih predstavlja vrednost delniške opcije. Vrednost opcije se razporedi v obdobju med datumoma odobritve in odmere; če manjkajo podrobni podatki, jih je treba prikazati na datum odmere. Zato se transakcije prikažejo na izvršilni datum ali, če so tržne in se z njimi dejansko trguje, med datumom odmere in koncem izvršilnega obdobja.

Vrednotenje transakcij z izvedenimi finančnimi instrumenti in delniškimi opcijami za zaposlene

5.223
Trgovanje z opcijami na sekundarnem trgu in unovčenje opcij pred dospelostjo vključujeta finančne transakcije. Če opcija traja do dospelosti, se lahko izvrši ali ne. Če se izvrši, lahko izdajatelj opcije plača imetniku opcije znesek, ki je enak razliki med prevladujočo tržno ceno osnovnega sredstva in izvršilno ceno, ali pa se pridobi ali proda osnovno finančno ali nefinančno sredstvo, kar se prikaže po prevladujoči tržni ceni, ter izvede nasprotno plačilo med imetnikom in izdajateljem opcije, ki je enako izvršilni ceni. Razlika med prevladujočo tržno ceno osnovnega sredstva in izvršilno ceno je v obeh primerih enaka likvidacijski vrednosti opcije, tj. ceni opcije na končni datum. Če opcija ni izvršena, se transakcija ne izvede. Vendar ima izdajatelj opcije dobiček iz lastnine, imetnik opcije pa izgubo iz lastnine (v obeh primerih enako premiji, plačani ob sklenitvi pogodbe), kar je prikazano v računu revalorizacije;

5.224
Transakcije, prikazane za izvedene finančne instrumente, vključujejo vsako trgovanje s pogodbami in neto vrednosti izvedenih poravnav. Včasih je treba prikazati tudi transakcije, povezane z nastankom pogodb o izvedenem finančnem instrumentu. Vendar v številnih primerih udeleženca skleneta pogodbo o izvedenem finančnem instrumentu brez medsebojnega plačila; v teh primerih je vrednost transakcije, ki vzpostavi pogodbo, enaka nič in v finančnem računu ni nič prikazano.

5.225
Kakršne koli dejanske provizije, ki jih plačajo ali prejmejo zastopniki ali posredniki pri sklepanju pogodb v zvezi z opcijami, standardiziranimi terminskimi posli, zamenjavami in drugimi izvedenimi finančnimi instrumenti, se obravnavajo kot plačila za storitve v ustreznih računih. Pri zamenjavah se ne šteje, da udeleženca opravljata storitve drug za drugega, medtem ko se vsako plačilo tretji osebi za organizacijo zamenjave obravnava kot plačilo za storitev. V okviru zamenjave, pri kateri pride do zamenjav glavnic, se ustrezni tokovi prikazujejo kot transakcije z osnovnim finančnim instrumentom; tokovi drugih plačil se prikazujejo pod postavko izvedenih finančnih instrumentov in delniških opcij za zaposlene (F.7). Čeprav se načeloma lahko šteje, da premija, ki se plača prodajalcu opcije, vključuje plačilo za storitev, v praksi elementa storitve običajno ni mogoče ločiti. Zato kupec prikazuje celotno ceno kot nakup finančnega sredstva, prodajalec pa kot nastanek obveznosti.

5.226
Kadar pogodbe ne vključujejo zamenjave glavnice, se na začetku ne prikaže nobena transakcija. V obeh primerih se takrat implicitno ustvari izvedeni finančni instrument z začetno vrednostjo nič. Pozneje je vrednost zamenjave enaka enemu od spodnjih elementov:

a)
(za glavnice) tekoči tržni vrednosti razlike med pričakovano prihodnjo tržno vrednostjo zneskov, ki naj bi se ponovno zamenjali, in zneskov, ki so navedeni v pogodbi, in

b)
(za druga plačila) tekoči tržni vrednosti prihodnjih tokov, določenih v pogodbi.

5.227
Spremembe v vrednosti izvedenega finančnega instrumenta se prikazujejo na računu revalorizacije.

5.228
Naknadne ponovne izmenjave glavnice določajo roki in pogoji iz pogodbe o zamenjavi, zato se posledično lahko finančna sredstva izmenjajo po ceni, ki je drugačna od prevladujoče tržne cene za ta sredstva. Nasprotno plačilo med strankama v pogodbi o zamenjavi je takšno, kot je opredeljeno v pogodbi. Razlika med tržno ceno in pogodbeno ceno je v tem primeru enaka likvidacijski vrednosti sredstva/obveznosti, ki velja na datum zapadlosti, in se prikaže kot transakcija z izvedenimi finančnimi instrumenti in delniškimi opcijami za zaposlene (F.7). Vse transakcije z izvedenimi finančnimi instrumenti in delniškimi opcijami za zaposlene se morajo ujemati s celotnim revalorizacijskim dobičkom ali izgubo v času veljavnosti pogodbe o zamenjavi. Ta obravnava je analogna obravnavi opcij, ki povzročijo dobavo osnovnega instrumenta. 

5.229
Pri institucionalni enoti se zamenjava ali nestandardizirana terminska pogodba prikazuje pod postavko izvedenih finančnih instrumentov in delniških opcij za zaposlene na strani sredstev, kadar ima neto vrednost sredstva. Kadar ima zamenjava neto vrednost obveznosti, se po dogovoru prav tako prikazuje na strani sredstev, s čimer se prepreči prestavljanje med stranjo sredstev in stranjo obveznosti. V skladu s tem negativna neto plačila povečujejo neto vrednost.

Druge terjatve in obveznosti (F.8)

Opredelitev

5.230
Druge terjatve in obveznosti so finančna sredstva in obveznosti, ki nastanejo kot protipostavke transakcijam, kadar obstaja časovna razlika med temi transakcijami in ustreznimi plačili.

5.231
Druge terjatve in obveznosti vključujejo transakcije s finančnimi terjatvami, ki izhajajo iz predčasnih ali prepoznih plačil za transakcije z blagom ali storitvami, razdelitvene transakcije ali finančne transakcije na sekundarnem trgu.

5.232
Finančne transakcije v kategoriji druge terjatve in obveznosti zajemajo:

a)
komercialne kredite in predujme (F.81) in

b)
druge terjatve in obveznosti (F.89).

Komercialni krediti in predujmi (F.81)

Opredelitev

5.233
Komercialni krediti in predujmi so finančne terjatve, ki izhajajo iz dobaviteljevega neposrednega kreditiranja blaga in storitev za svoje stranke, ter predujmi za delo, ki se izvaja ali se bo začelo izvajati v obliki predplačila strank za blago in storitve, ki še niso bili zagotovljeni.

5.234
Komercialni krediti in predujmi nastanejo, kadar se plačilo za blago ali storitve ne izvrši ob istem času kot sprememba lastništva blaga ali opravljanje storitve. Če se plačilo izvrši pred spremembo lastništva, gre za predujem.

5.235
Obračunane, vendar še ne plačane posredno merjene storitve finančnega posredništva (PMSFP) so vključene v ustrezen finančni instrument, običajno obresti, medtem ko je predplačilo zavarovalnih premij vključeno v zavarovalne tehnične rezervacije (F.61); v nobenem primeru ni vknjižbe v podkategorijo komercialni krediti in predujmi.

5.236
Podkategorija komercialni krediti in predujmi vključuje:

a)
finančne terjatve, povezane z zagotavljanjem blaga ali storitev, ki še niso bile plačane;

b)
komercialne kredite, ki jih prevzamejo družbe za faktoring, razen če se obravnavajo kot posojila;

c)
najemnine za zgradbe, obračunane v določenem obdobju, in

d)
zaostala plačila blaga in storitev, ki niso v obliki posojil.

5.237
Komercialne kredite je treba razlikovati od financiranja trgovine v obliki komercialnih zapisov in kreditov, ki jih zagotavljajo tretje strani za financiranje trgovine.

5.238
V komercialne kredite in predujme niso vključena posojila za financiranje komercialnih kreditov. Razvrščena so v kategorijo posojila.

5.239
Komercialne kredite in predujme je mogoče glede na izvirno dospelost razdeliti na kratkoročne in dolgoročne komercialne kredite ter predujme.

Druge terjatve in obveznosti, razen komercialnih kreditov in predujmov (F.89)

Opredelitev

5.240
Druge terjatve in obveznosti so finančne terjatve, ki izhajajo iz časovnih razlik med razdelitvenimi transakcijami ali finančnimi transakcijami na sekundarnem trgu ter ustreznimi plačili.

5.241
Druge terjatve in obveznosti vključujejo finančne terjatve, ki nastanejo zaradi časovne razlike med obračunanimi transakcijami in plačili, na primer v zvezi s:

a)
plačami;

b)
davki in prispevki za socialno varnost;

c)
dividendami;

d)
najemninami in

e)
nakupom in prodajo vrednostnih papirjev.

5.242
Obračunane in neplačane obresti se prikažejo s finančnim sredstvom ali obveznostjo, v zvezi s katero se obračunavajo, in ne kot druge terjatve in obveznosti. Če obračunane obresti niso prikazane kot reinvestirane v finančno sredstvo, so razvrščene med druge terjatve in obveznosti.

5.243
Pri pristojbinah za posojanje vrednostnih papirjev in posojila v zlatu, ki se obravnavajo kot obresti, so ustrezne postavke vključene pod druge terjatve in obveznosti in ne pod instrument, na katerega se nanašajo.

5.244
Druge terjatve in obveznosti ne vključujejo:

a)
statističnih napak, ki niso časovne razlike med transakcijami z blagom in storitvami, razdelitvenimi ali finančnimi transakcijami ter ustreznimi plačili;

b)
predčasnih ali prepoznih plačil pri nastanku finančnih sredstev ali odplačil obveznosti, razen tistih, ki so razvrščeni med druge terjatve in obveznosti. Ta predčasna ali prepozna plačila so razvrščena v ustrezno kategorijo instrumentov;

c)
prihodki države od davkov in socialnih prispevkov, ki jih je treba vključiti med druge terjatve in obveznosti, ne vključujejo tistega dela davkov in socialnih prispevkov, ki verjetno ne bo pobran ter zato pomeni terjatev države brez vrednosti.

Priloga 1 k Poglavju 5: KLASIFIKACIJA FINANČNIH TRANSAKCIJ

5.A1.01
Finančne transakcije je mogoče razvrstiti glede na različna merila, in sicer po vrsti finančnega instrumenta, tržnosti, vrsti dohodka, dospelosti, valuti in vrsti obresti.

Klasifikacija finančnih transakcij po kategorijah

5.A1.02
Finančne transakcije so razvrščene v kategorije in podkategorije, kot je prikazano v tabeli 5.3. Klasifikacija transakcij s finančnimi sredstvi in obveznostmi ustreza klasifikaciji finančnih sredstev in obveznosti. 

Tabela 5.3:
Klasifikacija finančnih transakcij

	Kategorija
	Šifra

	Denarno zlato in posebne pravice črpanja (PPČ)
	F.1
	
	

	Denarno zlato
	
	F.11
	

	Posebne pravice črpanja (PPČ)
	
	F.12
	

	Gotovina in vloge
	F.2
	
	

	Gotovina
	
	F.21
	

	Prenosljive vloge
	
	F.22
	

	Druge vloge
	
	F.29
	

	Dolžniški vrednostni papirji
	F.3
	
	

	Kratkoročna
	
	F.31
	

	Dolgoročna
	
	F.32
	

	Posojila
	F.4
	
	

	Kratkoročna
	
	F.41
	

	Dolgoročna
	
	F.42
	

	Lastniški kapital in delnice ali enote investicijskih skladov
	F.5
	
	

	Lastniški kapital
	
	F.51
	

	Delnice, ki kotirajo na borzi
	
	
	F.511

	Delnice, ki ne kotirajo na borzi
	
	
	F.512

	Drug lastniški kapital
	
	
	F.519

	Delnice ali enote investicijskih skladov
	
	F.52
	

	Delnice ali enote skladov denarnega trga
	
	
	F.521

	Delnice ali enote investicijskih skladov razen skladov denarnega trga
	
	
	F.522

	Sheme zavarovanja, pokojninske in standardizirane jamstvene sheme
	F.6
	
	

	Tehnične rezervacije neživljenjskega zavarovanja
	
	F.61
	

	Pravice do življenjskega zavarovanja in vseživljenjske rente
	
	F.62
	

	Pokojninske pravice
	
	F.63
	

	Terjatve pokojninskih skladov do upravljavcev pokojninskih skladov 
	
	F.64
	

	Pravice do nepokojninskih prejemkov 
	
	F.65
	

	Rezervacije za terjatve v okviru standardiziranih jamstev
	
	F.66
	

	Izvedeni finančni instrumenti in delniške opcije za zaposlene
	F.7
	
	

	Izvedeni finančni instrumenti razen delniških opcij za zaposlene
	
	F.71
	

	Delniške opcije za zaposlene
	
	F.72
	

	Druge terjatve in obveznosti
	F.8
	
	

	Komercialni krediti in predujmi
	
	F.81
	

	Druge terjatve in obveznosti
	
	F.89
	


5.A1.03
Klasifikacija finančnih transakcij ter finančnih sredstev in obveznosti temelji predvsem na likvidnost, tržnosti in pravni naravi finančnih instrumentov. Opredelitve kategorij so na splošno neodvisne od klasifikacije institucionalnih enot. Klasifikacija finančnih sredstev in obveznosti se lahko dodatno podrobno opredeli z navzkrižno klasifikacijo po institucionalnih enotah. Primer tega je navzkrižna klasifikacija prenosljivih vlog med institucijami, ki sprejemajo vloge in niso centralna banka, kot medbančnih postavk.
Klasifikacija finančnih transakcij po tržnosti
5.A1.04
Finančne terjatve se lahko razlikujejo po tržnosti. Terjatev je tržna, kadar se lahko njeno lastništvo prenese z ene enote na drugo z dobavo ali indosamenti ali se izravna, kot je to v primeru izvedenih finančnih instrumentov. Medtem ko se načeloma lahko trguje z vsakim finančnim instrumentom, so tržni instrumenti namenjeni trgovanju na organizirani borzi ali prek okenc, čeprav dejansko trgovanje ni potreben pogoj za tržnost. Potrebni pogoji tržnosti so:
a)
prenosljivost ali možnost izravnave v primeru izvedenih finančnih instrumentov;

b)
standardizacija, ki jo pogosto dokazujeta zamenljivost in upravičenost kode ISIN, in

c)
da imetnik sredstva ne ohrani regresne pravice nasproti prejšnjim imetnikom.

5.A1.05
. Vrednostni papirji, izvedeni finančni instrumenti in delniške opcije za zaposlene (AF.7) so tržne finančne terjatve. Vrednostni papirji vključujejo dolžniške vrednostne papirje (AF.3), delnice, ki kotirajo na borzi (AF.511), delnice, ki ne kotirajo na borzi (AF.512), in delnice investicijskih skladov (AF.52). Izvedeni finančni instrumenti in delniške opcije za zaposlene niso razvrščeni kot vrednostni papirji, tudi če so tržni finančni instrumenti. Povezani so s posebnimi finančnimi ali nefinančnimi sredstvi ali indeksi, prek katerih se lahko na finančnih trgih trguje s finančnimi tveganji v lastnem imenu.
. 

5.A1.06
Denarno zlato in PPČ (AF.1), gotovina in vloge (AF.2), posojila (AF.4), drug lastniški kapital (AF.519), sheme zavarovanja ter pokojninske in standardizirane jamstvene sheme (AF.6) ter druge terjatve in obveznosti (AF.8) niso tržni.

Strukturirani vrednostni papirji 

5.A1.07
Strukturirani vrednostni papirji so običajno kombinacija vrednostnega papirja ali košare vrednostnih papirjev in izvedenega finančnega instrumenta ali košare izvedenih finančnih instrumentov. Finančni instrumenti, ki niso strukturirani vrednostni papirji, so na primer strukturirane vloge, ki združujejo značilnosti vlog in izvedenih finančnih instrumentov. Medtem ko dolžniški vrednostni papirji praviloma vključujejo začetno plačilo zneska glavnice, ki ga je treba odplačati, to za izvedene finančne instrumente ne velja.
Klasifikacija finančnih transakcij po vrsti dohodka

5.A1.08
Finančne transakcije se razvrstijo po vrsti dohodka, ki ga ustvarijo. Povezovanje dohodka z ustreznimi finančnimi sredstvi in obveznostmi olajša izračun stopenj donosa. V tabeli 5.4 je prikazana podrobna klasifikacija po transakcijah in po vrsti dohodka. Medtem ko se pri denarnem zlatu in PPČ, vlogah, dolžniških vrednostnih papirjih, posojilih ter drugih terjatvah in obveznostih obračunavajo obresti, lastniški kapital izplačuje predvsem dividende, reinvestirane dohodke ali odtegnjeni dohodek iz dohodka nepravih družb. Investicijski dohodek se pripiše imetnikom delnic investicijskih skladov in zavarovalnih tehničnih rezervacij. Nadomestilo, povezano s sodelovanjem v izvedenem finančnem instrumentu, se ne prikaže kot dohodek, ker ni zagotovljena glavnica. 

Tabela 5.4: Klasifikacija finančnih transakcij po vrsti dohodka

	Finančne transakcije
	Šifra
	Vrsta dohodka
	Šifra

	Denarno zlato in posebne pravice črpanja (PPČ)
	F.1
	Obresti
	D.41

	Gotovina
	F.21
	Ga ni.
	

	Prenosljive vloge
	F.22
	Obresti
	D.41

	Druge vloge
	F.29
	Obresti
	D.41

	Dolžniški vrednostni papirji
	F.3
	Obresti
	D.41

	Posojila
	F.4
	Obresti
	D.41

	Lastniški kapital
	F.51
	Razdeljeni dohodek družb
	D.42

	
	
	Reinvestirani dohodki
	D.43

	Delnice, ki kotirajo na borzi, in delnice, ki ne kotirajo na borzi
	F.511F.512
	Dividende
	D.421

	
	
	Reinvestirani dohodki
	D.43

	Drug lastniški kapital
	F.519
	Odtegnjeni dohodek iz nepravih družb
	D.422

	
	
	Reinvestirani dohodki
	D.43

	
	
	Dividende
	D.421

	Delnice ali enote investicijskih skladov
	F.52
	Investicijski dohodek, ki ga je mogoče pripisati delničarjem investicijskih skladov
	D.443

	Sheme zavarovanja, pokojninske in standardizirane jamstvene sheme
	F.6
	Dohodek od lastnine, ki ga je mogoče pripisati zavarovancem
	D.441

	
	
	Dohodek od lastnine, ki se plačuje od pokojninskih pravic
	D.442

	Izvedeni finančni instrumenti in delniške opcije za zaposlene
	F.7
	Ga ni.
	

	Druge terjatve in obveznosti
	F.8
	Obresti
	D.41


Klasifikacija finančnih transakcij po vrsti obrestne mere
5.A1.09
Finančna sredstva in obveznosti, za katere se obračunavajo obresti, se lahko po vrsti obrestne mere razčlenijo glede na stalno, spremenljivo in mešano obrestno mero.
5.A1.10
Pri finančnih instrumentih s stalno obrestno mero so pogodbena plačila nominalnih obresti določena v smislu valute denominacije v času veljavnosti finančnega instrumenta ali za določeno število let. Na datum začetka sta z vidika dolžnika čas in vrednost plačil obresti in poplačil glavnice znana.
5.A1.11
Pri finančnih instrumentih s spremenljivo obrestno mero so obresti in plačila glavnice povezana z obrestno mero, splošnim indeksom cen blaga in storitev ali ceno sredstva. Referenčna vrednost niha kot odziv na tržne pogoje.
5.A1.12
Finančni instrumenti z mešano obrestno mero imajo v času veljavnosti stalno in spremenljivo obrestno mero ter so razvrščeni kot finančni instrumenti s spremenljivo obrestno mero.
Klasifikacija finančnih transakcij po dospelosti

5.A1.13
Za analizo obrestnih mer, donosov sredstev, likvidnosti ali zmožnosti odplačila zapadlih dolgov je morda potrebna razvrstitev finančnih sredstev in obveznosti po dospelosti.
Kratkoročna in dolgoročna dospelost

Opredelitev
5.A1.14
Finančno sredstvo ali obveznost s kratkoročno dospelostjo je odplačljiva na zahtevo upnika oziroma v enem letu ali manj. Finančno sredstvo ali obveznost z dolgoročno dospelostjo je odplačljiva po enem letu ali pa dospelost ni določena.
Izvirna dospelost in preostala dospelost

Opredelitev
5.A1.15
Izvirna dospelost finančnih sredstev ali obveznosti je opredeljena kot obdobje od datuma izdaje do končnega predvidenega datuma plačila. Preostala dospelost finančnih sredstev ali obveznosti je opredeljena kot obdobje od referenčnega datuma do datuma končnega predvidenega plačila.
5.A1.16
Koncept izvirne dospelosti je uporaben pri razumevanju dejavnosti izdajanja dolžniških vrednostnih papirjev. Zato se dolžniški vrednostni papirji in posojila glede na izvirno dospelost delijo na kratkoročne in dolgoročne dolžniške vrednostne papirje in posojila.
5.A1.17
Preostala dospelost je ustreznejša pri analizi postavk dolga in zmožnosti odplačila zapadlih dolgov.
Klasifikacija finančnih transakcij po valuti

5.A1.18
Mnoge kategorije, podkategorije ter podpostavke finančnih sredstev in obveznosti je mogoče razčleniti po valutah, v katerih so izražene.
5.A1.19
Finančna sredstva ali obveznosti v tujih valutah vključujejo tudi finančna sredstva ali obveznosti, izražene v košari valut, na primer PPČ, ter finančna sredstva ali obveznosti, izražene v zlatu. Razlikovanje med domačo valuto in tujimi valutami je zlasti uporabno pri gotovini in vlogah (AF.2), dolžniških vrednostnih papirjih (AF.3) ter posojilih (AF.4).
5.A1.20
Valuta poravnave se lahko razlikuje od valute denominacije. Valuta poravnave se nanaša na valuto, v katero se vrednost postavk in tokov finančnih instrumentov, kot so vrednostni papirji, pretvori ob vsaki poravnavi.
Mere denarja

5.A1.21
Za analizo denarne politike je v finančnem računu morda treba opredeliti mere denarja, kot so M1, M2 in M3. Mere denarja v ESR 2010 niso določene. 

